**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Οκτωβρίου 2023, ημέρα Πέμπτη και ώρα 16.05΄, στην Αίθουσα της Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου και του Αντιπροέδρου αυτής, κ. Απόστολου Βεσυρόπουλου και Αθανάσιου Καββαδά, αντίστοιχα, με θέμα ημερήσιας διάταξης τη συνέχιση της συζήτησης επί του Προσχεδίου του Κρατικού Προϋπολογισμού 2024. (3η συνεδρίαση)

Στη συνεδρίαση παρέστησαν οι Υφυπουργοί Εθνικής Οικονομίας και Οικονομικών, κ.κ. Θεοχάρης (Χάρης) Θεοχάρης και Αθανάσιος Πετραλιάς, καθώς και αρμόδιοι υπηρεσιακοί φορείς.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Παππάς Νικόλαος, Πέρκα Θεοπίστη (Πέτη), Τζανακόπουλος Δημήτριος, Τσακαλώτος Ευκλείδης, Φερχάτ Οζγκιούρ, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μανωλάκου Διαμάντω, Δελής Ιωάννης, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη και Χουρδάκης Μιχαήλ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι, καλησπέρα σας, αρχίζει η τρίτη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της συζήτησης Προσχεδίου του Κρατικού Προϋπολογισμού 2024.

Στη παρούσα συνεδρίαση θα τοποθετηθούν οι Βουλευτές που έχουν εγγραφεί στον κατάλογο ομιλητών για 6 λεπτά με ανοχή. Είναι μαζί μας οι δύο Υφυπουργοί Εθνικής Οικονομίας και Οικονομικών, ο κ. Χάρης Θεοχάρης και ο κ. Αθανάσιος Πετραλιάς.

Ξεκινάμε με τον πρώτο συνάδελφο Βουλευτή τον κ. Καράογλου Θεόδωρο από τη Νέα Δημοκρατία για 6 λεπτά με ανοχή όπως είπαμε.

Έχετε το λόγο.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ πολύ κύριε Πρόεδρε.

Πριν ξεκινήσω θα ήθελα να κάνω μια γενική επισήμανση και πιστεύω ότι όλοι οι συνάδελφοι θα συμφωνήσουν με αυτήν, ότι δηλαδή η οικονομία δεν είναι κάτι που λειτουργεί εν κενό αλλά είναι μία κατάσταση, η οποία προφανώς επηρεάζεται από αυτά που συμβαίνουν στο περιβάλλον ευρύτερα. Έτσι είναι λογικό και αυτονόητο λοιπόν όταν στην ευρύτερη γειτονιά μας έχουμε δύο πολέμους, εδώ και ενάμιση χρόνο τον πόλεμο Ρωσίας Ουκρανίας και εδώ και λίγες ημέρες βέβαια έναν πόλεμο -που ευχόμαστε να μην είναι μεγάλος, αλλά προς το παρόν δείχνει ότι μπορεί να εξελιχθεί σε μεγάλο πόλεμο- του Ισραήλ με τους Παλαιστίνιους και γενικότερα την κατάσταση που υπάρχει στη Μέση Ανατολή. Είναι λογικό, λοιπόν, ότι επηρεάζει σαφέστατα τις οικονομίες όλου του κόσμου πόσο μάλλον και τη δική μας που είναι μια οικονομία, η οποία μόλις πριν από μερικά χρόνια κατόρθωσε να βγει από την κρίση.

Με την εισαγωγή αυτή και ξεκινώντας θα έλεγα ότι ο Προϋπολογισμός του 2024 είναι ένας Προϋπολογισμός της δικαίωσης, της δικαίωσης για την Κυβέρνηση του Κυριάκου Μητσοτάκη, της δικαίωσης της Κυβέρνησης της Νέας Δημοκρατίας γιατί είναι ο πρώτος Προϋπολογισμός μετά από 13 χρόνια που καταρτίζεται έχοντας ανακτήσει η χώρα μας την επενδυτική βαθμίδα. Ήδη, μέχρι τώρα τρεις μεγάλοι χρηματοπιστωτικοί οίκοι η DPRS, η SCOPE, η R&I ο Ιαπωνικός οίκος έχουν δώσει την επενδυτική βαθμίδα στην ελληνική οικονομία, κάτι που προφανώς δεν γίνεται γιατί συνωμότησε το σύμπαν υπέρ της Κυβέρνησης μας, αλλά με βάση αντικειμενικά δεδομένα αποφάσισαν να δώσουν την επενδυτική βαθμίδα. Την Παρασκευή περιμένουμε την Standard and Poor's, το μεγαλύτερο χρηματοπιστωτικό οίκο, που η εκτίμηση που υπάρχει είναι ότι θα δοθεί και από αυτή η επενδυτική βαθμίδα στην ελληνική οικονομία.

Αυτό είναι κάτι πάρα πολύ σημαντικό γιατί αυτό πρακτικά σημαίνει για τον ελληνικό λαό -γιατί κάποιος μπορεί να ρωτήσει ωραία και τι σημαίνει αυτό για τον ελληνικό λαό;- σημαίνει πολλά οφέλη. Πρώτα – πρώτα για την ελληνική οικονομία, η οποία θα μπορεί να πάρει πολύ μεγάλες επενδύσεις από χώρες, οι οποίες αν δεν έχεις την επενδυτική βαθμίδα δεν μπορούν να επενδύσουν στη χώρα σου. Επίσης, για το ελληνικό κράτος γιατί θα μπορεί να δανείζεται με πολύ φθηνότερα επιτόκια και βεβαίως, για τις ελληνικές τράπεζες που θα μειωθεί επίσης το επιτόκιο, κάτι που σημαίνει ότι θα υπάρχει φθηνότερο χρήμα και για τον Έλληνα πολίτη και για την ελληνική κοινωνία. Είναι μια πολύ σημαντική εξέλιξη, η οποία βάζει τις βάσεις για μια ακόμη πιο ενισχυμένη αναπτυξιακή προοπτική για την ελληνική οικονομία.

Ο Προϋπολογισμός του 2024 είναι το θεμέλιο για να αντιμετωπίσουμε πειστικά τις συνέπειες του πληθωρισμού και να συνδράμουμε στην αύξηση του διαθέσιμου εισοδήματος και των μισθών. Αποτελεί προϊόν σκληρής δουλειάς και θυσίας της ελληνικής κοινωνίας σε συνδυασμό με τη συνετή νοικοκυρεμένη και αποτελεσματική δημοσιονομική πολιτική που εφαρμόζουμε ως Κυβέρνηση τα τελευταία τέσσερα χρόνια. Στους δείκτες του αποτυπώνεται η πολιτική σταθερότητα, η διαρκής τροχιά προόδου και ανάπτυξη της ελληνικής οικονομίας και της ελληνικής κοινωνίας γενικότερα, η επιτυχημένη απορρόφηση των κραδασμών από τις αλλεπάλληλες εξωγενείς κρίσεις και η ανθεκτικότητα της ελληνικής οικονομίας σε ένα δυσμενέστατο περιβάλλον.

Είναι λογικό και αυτονόητο ότι όταν μιλάμε για Προϋπολογισμό πρέπει να αναφερθούμε σε συγκεκριμένους δείκτες. Δείκτες οικονομικούς, οι οποίοι μπορούν να κουράζουν τους ακροατές, αλλά είναι απαραίτητοι για να δείξουμε ποια είναι η εξέλιξη της ελληνικής οικονομίας μέσω των δεικτών αυτών. Η πρώτη επισήμανση, λοιπόν, τα βασικά έσοδα του κράτους αυξήθηκαν χωρίς να αυξηθούν οι φόροι. Απεναντίας, έχουμε αύξηση των αμοιβών σε δημόσιο και ιδιωτικό τομέα, μεγέθυνση της οικονομίας και περαιτέρω μείωση της ανεργίας. Το εξειδικεύω, ο ρυθμός ανάπτυξης του Ακαθάριστου Εγχώριου Προϊόντος, δηλαδή, της ελληνικής οικονομίας, το 2023 εκτιμάται ότι θα κλείσει στο 2,3% ενώ το 2024 εκτιμάται ότι θα ξεπεράσει το 3% και είναι υψηλότερος από τις εαρινές προβλέψεις της Commission. Ο πληθωρισμός που εκτιμάται ότι φέτος θα κλείσει γύρω στο 4%, του χρόνου εκτιμάται ότι θα πάει στο 2,4%. Η ανεργία από το 11,2% που εκτιμάται ότι θα κλείσει φέτος, του χρόνου θα μειωθεί στο 10,6%. Το πρωτογενές πλεόνασμα από 1,1% φέτος του χρόνου εκτιμάται ότι θα διαμορφωθεί στο 2,1% του ΑΕΠ. Ενώ είναι εντυπωσιακή η αποκλιμάκωση του δημόσιου χρέους, το οποίο από το 171,4% του ΑΕΠ το 2022 θα κλείσει στο 159,3% το 2023 και θα μειωθεί έτι περαιτέρω το 2024 στο 152,2%. Είμαστε η χώρα, η οποία έχει πετύχει παγκόσμια το μεγαλύτερο ρυθμό μείωσης του δημόσιου χρέους.

Το Ακαθάριστο Εγχώριο Προϊόν όπως είπα θα ανέβει. Ήταν σε απόλυτους αριθμούς 208 δισεκατομμύρια το 2022, 224 δισεκατομμύρια το 2023 και θα κλείσει στα 235 δισεκατομμύρια το 2024 ενώ και οι επενδύσεις αναμένεται να αυξηθούν από 8,3% που θα κλείσουν φέτος στο 12,1%.

Μπορεί, βεβαίως, κάποιος φίλος καλοπροαίρετος να ρωτήσει πώς όμως αυξήθηκαν τα έσοδα δίχως να αυξηθεί η φορολογία;

Τα έσοδα από τη φορολογία θα αυξηθούν το 2024 κατά 9,1% και θα διαμορφωθούν σε 61,3 δις από 56,2 δις την τρέχουσα περίοδο. Το τονίζω, δίχως να αυξηθεί κανένας νέος φόρος και δίχως να αυξηθούν οι φορολογικοί συντελεστές. Γι’ αυτό υπάρχουν οι διαβεβαιώσεις από την πλευρά της Κυβέρνησης.

Πού οφείλεται αυτό;

Οφείλεται καταρχήν στη μεγέθυνση της ελληνικής οικονομίας. Έχουμε υψηλούς ρυθμούς ανάπτυξης ελληνικής οικονομίας. Δεύτερον, στη σημαντική αύξηση των εσόδων του τουρισμού που ξεπέρασε τα αντίστοιχα έσοδα της περιόδου με ιστορικό ρεκόρ στον τουρισμό το 2019. Τρίτον, στην αύξηση μισθών και συντάξεων, μισθών στον ιδιωτικό τομέα και συντάξεων γενικότερα για όλους που επηρεάζει τα έσοδα από τους άμεσους φόρους, αλλά και την πολύ σημαντική βοήθεια που δέχεται το φορολογικό επιτελείο της Κυβέρνησης από τις ηλεκτρονικές συναλλαγές και την εκτεταμένη χρήση πιστωτικών καρτών.

Επίσης, αποδεικνύοντας η Κυβέρνηση του Κυριάκου Μητσοτάκη ότι είναι μια Κυβέρνηση, η οποία νοιάζεται για το κοινωνικό κράτος πρέπει να τονίσω ότι έχουμε ενίσχυση των δαπανών για την υγεία. Ειδικότερα το 2024 η επιχορήγηση προς νοσοκομεία και πρωτοβάθμια υγεία αυξάνεται κατά 15% συγκριτικά με το 2023. Διαμορφώνεται, δηλαδή, σε 2,65 δισ. ενώ το 2023 είναι 2,31 και το 2022 ήταν 2,04. Η αύξηση υπερκαλύπτει την άνοδο των λειτουργικών δαπανών, καθώς επίσης και της μισθοδοσίας.

Τέλος, γιατί είναι κάτι πάρα πολύ σημαντικό που δεν πρέπει να ξεχνάμε και με αφορμή τα τραγικά γεγονότα των πλημμυρών και των φωτιών έχουμε μεγαλύτερη κάλυψη των αναγκών λόγω φυσικών καταστροφών. Έτσι, λοιπόν, το 2024 διπλασιάζονται σε 600 εκατομμύρια από 300 εκατομμύρια, οι πόροι Προγράμματος Δημοσίων Επενδύσεων για την κάλυψη των δαπανών κρατικής αρωγής έναντι φυσικών καταστροφών.

Όμως, αγαπητοί συνάδελφοι, πολιτική πρέπει να κάνουμε για τον άνθρωπο και όχι μόνο για τους αριθμούς. Είναι πάρα πολύ σημαντικό να πετύχουμε την κοινωνική δικαιοσύνη έτσι ώστε ο πολίτης να αισθάνεται ότι γίνεται συμμέτοχος της καλής οικονομικής πορείας που έχει η χώρα δημοσιονομικά. Έτσι, λοιπόν, ο προϋπολογισμός του 2024 ενισχύει το εισόδημα των πολιτών. Η μόνιμη ενίσχυση του εισοδήματος μεταφράζεται σε μόνιμη αύξηση των αποδοχών και περαιτέρω κατάργηση φορολογικών βαρών. Το συνολικό όφελος για τους πολίτες ξεπερνάει τα 2,1 δισεκατομμύρια ευρώ το 2024. Ειδικότερα και επιγραμματικά θα έχουμε από 1.1.2024 αύξηση κατά 10,55 στις αποδοχές των 660.000 περίπου δημοσίων υπαλλήλων κάτι που γίνεται μετά από 14 χρόνια στασιμότητας, μια που εδώ και 14 χρόνια οι δημόσιοι υπάλληλοι δεν έχουν πάρει αύξηση. Θα έχουμε νέα αύξηση του βασικού κατώτατου μισθού για τον ιδιωτικό τομέα από τον Απρίλιο του 2023. Θα έχουμε αυξήσεις στις συντάξεις για δεύτερη συνεχή χρονιά εκτιμάται ότι θα ξεπεράσει το 3%. Θα έχουμε αύξηση κατά 8% του ελάχιστου εγγυημένου εισοδήματος. Θα έχουμε αύξηση κατά 8% στα επιδόματα αναπηρίας που ξεκίνησε. ήδη, από τα μέσα του 2023. Θα έχουμε εφάπαξ ενίσχυση στα τέλη του 2023 στους συνταξιούχους με προσωπική διαφορά. Θα έχουμε κατάργηση της Ειδικής Εισφοράς Αλληλεγγύης και στο δημόσιο και στους συνταξιούχους. Θα έχουμε αύξηση του αφορολόγητου κατά 1.000 ευρώ για οικογένειες με παιδιά. Θα έχουμε μείωση κατά 10% του ΕΝΦΙΑ για κατοικίες που ασφαλίζονται από φυσικές καταστροφές. Θα έχουμε τη θέσπιση του youth pass για νέους ηλικίας 18 και 19 χρόνων. Ενώ οι εργαζόμενοι - συνταξιούχοι δεν θα έχουν πλέον καμία παρακράτηση και βέβαια, όλοι μας θυμόμαστε ή πρέπει να θυμόμαστε, ότι από το 70% παρακράτησης που είχαν στη σύνταξή τους εφόσον εργάζονταν με το νόμο Κατρούγκαλου τώρα πάμε σε ουσιαστική κατάργηση της παρακράτησης αυτής.

Κλείνοντας η υπεραπόδοση του προϋπολογισμού, κυρίες και κύριοι συνάδελφοι, στηρίζεται στην υπεραπόδοση της οικονομίας. Η οικονομία μας, τα δημοσιονομικά της μεγέθη εξελίσσονται πάρα πολύ θετικά. Τα παραπάνω, λοιπόν, στοιχεία πιστοποιούν ότι η πατρίδα μας βαδίζει στον ορθό δρόμο, μειώνει το χρέος και επιτυγχάνει θετικούς ρυθμούς οικονομικής ανάπτυξης και πρωτογενή πλεονάσματα περισσότερα μάλιστα από αυτά που εκτιμάται. Τα καταφέρνουμε καλύτερα από το αναμενόμενο παρά τις δυσκολίες και τις διεθνείς αντιξοότητες. Συνεχίζουμε, λοιπόν, στην ίδια πολιτική διαθέτοντας εφεδρείες που μας επιτρέπουν να βρισκόμαστε διαρκώς δίπλα στους συμπατριώτες μας διαθέτοντας στοχευμένα δημοσιονομικούς πόρους προκειμένου να πετύχουμε τη μέγιστη οικονομική και κοινωνική αποτελεσματικότητα γιατί μετά από χρόνια βλέπουμε ότι η Ελλάδα νοικοκυρεύεται, προοδεύει, εξελίσσεται.

Ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κύριε Καράογλου.

Τον λόγο τώρα έχει ο κύριος Μιχαήλ Κατρίνης από το ΠΑΣΟΚ – Κίνημα Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, η συζήτηση για το προσχέδιο του προϋπολογισμού, προσφέρεται για μια ρεαλιστική και ειλικρινή ανταλλαγή απόψεων για την πραγματική κατάσταση της οικονομίας και τη δημοσιονομική εικόνα της χώρας, όσες προσπάθειες και αν κάνει η Κυβέρνηση να ωραιοποιήσει την εικόνα. Και σε αυτή τη συζήτηση, αναμφίβολα, εγείρονται σημαντικά ζητήματα, που προκαλούν και ερωτηματικά, αλλά και ανησυχία.

 Ζήτημα πρώτον, η αξιοπιστία αυτού του προσχεδίου. Ένα προσχέδιο, το οποίο λέει ότι θα αυξηθεί ο ρυθμός ανάπτυξης γιατί θα βασιστεί στην ιδιωτική κατανάλωση, την ίδια στιγμή, που μόλις πριν από λίγες ημέρες, το ΙΟΒΕ πιστοποίησε την έντονη επιδείνωση της καταναλωτικής εμπιστοσύνης το Σεπτέμβριο. Παρά το γεγονός, ότι στο σχέδιο που εσείς καταθέσατε πριν από λίγες ημέρες στις Βρυξέλλες, επισημαίνεται τον κίνδυνο της αργής απορρόφησης των πόρων του Ταμείου Ανάκαμψης, για τους επιδιωκόμενους ρυθμούς ανάπτυξης, εσείς το λέτε, όχι εμείς, ενώ και οι ίδιοι οι Θεσμοί προβλέπουν χαμηλότερο του 3% ρυθμό ανάπτυξης για το επόμενο έτος.

Ένα προσχέδιο που εκτιμά, ότι θα αυξηθούν οι επενδύσεις, παρά την αύξηση των επιτοκίων και το ακριβότερο χρήμα. Θυμίζω, ότι την ίδια εκτίμηση είχατε κάνει και πέρυσι και μιλάγατε για ποσοστό αύξησης επενδύσεων 16%, που τελικά κατέληξε να είναι σχεδόν το μισό, 8,3%. Θυμίζω, ότι μιλάτε για αύξηση επενδύσεων, την ίδια στιγμή που η χώρα βρίσκεται στην 146η θέση παγκοσμίως στο δείκτη της παγκόσμιας τράπεζας για την ταχύτητα απονομής δικαιοσύνης, που ξέρετε πολύ καλά, ότι είναι ένας πολύ σημαντικός δείκτης για την προσέλκυση, αλλά και την υλοποίηση των επενδύσεων.

Ένα προσχέδιο που βασίζεται στην αύξηση των φορολογικών εσόδων, με τις αυξημένες εισπράξεις του να τροφοδοτούνται από την ακρίβεια, σχεδόν αποκλειστικά και όχι από τη μείωση της φοροδιαφυγής, που κατά τα άλλα η Κυβέρνηση διατυμπανίζει, αφού σχετικός στόχος εισπράξεων της κυβέρνησης για το 2024 από την πάταξη φοροδιαφυγής, είναι μηδενικός. Εδώ η αξιοπιστία δεν έχει σχέση με το προσχέδιο, έχει σχέση με εσάς. Γιατί; Γιατί ο ίδιος ο Πρωθυπουργός προεκλογικά είπε, ότι ένα μεγάλο κομμάτι των εξαγγελιών του εξαρτάται και συναρτάται από το στόχο μείωσης της φοροδιαφυγής. Εσείς, λοιπόν, στο προσχέδιο του 2024 από τη φοροδιαφυγή έχετε προβλέψει μηδέν, μηδέν, μηδέν και αν πάρετε χρήματα για μαξιλάρι κτλ.

Προσχέδιο, λοιπόν, που μιλάει για μείωση της ανεργίας, την ώρα που παραμένουμε ουραγοί στην Ευρώπη στην απασχόληση γυναικών και νέων. Προσχέδιο που προβλέπει αύξηση τουριστικών εσόδων, παρά την αβεβαιότητα για τη πορεία των ευρωπαϊκών οικονομιών, που κυρίως τροφοδοτούν τον τουρισμό μας. Προσχέδιο που κάνει υπολογισμούς για τη τιμή του πετρελαίου και του αερίου, που πιθανότατα θα διαψευστούν λόγω των γεωπολιτικών εξελίξεων και αυτό έχει σχέση με το ποσό επιδοτήσεων που θα χρειαστεί να δώσει η Κυβέρνηση. Βεβαίως, με εκτιμήσεις που μοιάζουν αβέβαιες όσον αφορά το κόστος από πιθανές φυσικές καταστροφές. Δεν χρειάζεται να πω κάτι άλλο, θυμάστε την πρόβλεψή σας πέρυσι και τι έγινε τη φετινή χρονιά. Αξιοπιστία του προσχεδίου, όμως, που αμφισβητείτε περαιτέρω, αν λάβει κανείς υπόψη, τις μεγάλες αποκλίσεις μεταξύ προϋπολογιστικών και απολογιστικών στοιχείων της Κυβέρνησης το 2020-2022. Αποκλίσεις που θα επιβεβαιωθούν και το 2023 λόγω των εκτάκτων δαπανών, λόγω της αύξησης των τόκων του κρατικού χρέους, με σημαντική ήδη υπέρβαση του στόχου του ελλείμματος το οκτάμηνο Ιανουαρίου-Αυγούστου. Το πρώτο, λοιπόν, ζήτημα είναι η αξιοπιστία αυτού του προσχεδίου.

Το δεύτερο ζήτημα αφορά το κρατικό χρέος, το οποίο, είπε πριν ο συνάδελφος της Ν.Δ., ότι μειώνεται. Όχι μόνο δεν μειώνεται, αλλά έχω ένα πίνακα που δείχνει, ότι κάθε χρόνο αυξάνεται και το κρατικό και το δημόσιο χρέος. Η διόγκωση του κρατικού χρέους, είναι ανησυχητική, ενώ η διάρθρωση επιδεινώθηκε από την απότομη αύξηση βραχυπρόθεσμων δανείων. Χρέος που αυξήθηκε 49 δισεκατομμύρια ευρώ κατά τη διακυβέρνηση Μητσοτάκη. Και η αλήθεια είναι αμείλικτη, ότι και αν λέτε, όπως και αν προσπαθείτε να τα παρουσιάσετε. Παρά τα προβαλλόμενα υπερέσοδα και πρωτογενή πλεονάσματα, οι προϋπολογισμοί των ετών 2020-2022 ήταν έντονα ελλειμματικοί, παρά την προβαλλόμενη πρόωρη εξόφληση δανείων, τα δάνεια αυτά εξοφλούνται με νέα δάνεια. Προκύπτει, λοιπόν, ένα εύλογο ερώτημα και θα ήθελα σε αυτό να πάρω μια απάντηση κύριοι της Κυβέρνησης, πως λέτε ότι το κρατικό χρέος θα μειωθεί κατά 4 δισεκατομμύρια ευρώ στο τέλος του έτους; Θυμίζω, ότι την ίδια πρόβλεψη κάνατε και στο περσινό προσχέδιο, η οποία βεβαίως έπεσε έξω. Προβλέπεται, ότι θα μειωθεί το κρατικό χρέος 4 δις στο τέλος του έτους, ενώ ο προϋπολογισμός προβλέπεται ελλειμματικός. Μήπως από ρευστοποίηση κρατικής περιουσίας;

Το τρίτο ζήτημα είναι η αύξηση του κρατικού δανεισμού από τους φορείς της Γενικής Κυβέρνησης, ώστε να μην προσμετράται στο δημόσιο χρέος. Με τι όρους δανείζεται το κράτος και ποιος τους καθορίζει αυτούς τους όρους; Τι μέρος των ταμειακών διαθεσίμων των φορέων δανείζεται εν τέλει το κράτος; Είναι δεοντολογικά ορθό να δανείζεται το κράτος ασφαλιστικές εισφορές εργαζομένων με συμφωνίες επαναγοράς; Δείτε τη σχετική συζήτηση που άνοιξε στις Ηνωμένες Πολιτείες πριν από λίγες εβδομάδες. Και τι υποδηλώνει απευθείας διάθεση εντόκων γραμματίων του δημοσίου στο αποταμιευτικό κοινό, δισταγμό εξόδου στις αγορές; Αφού εσείς λέγατε, ότι θα πάρουμε την επενδυτική βαθμίδα και θα δανειζόμαστε φθηνότερα. Έτσι δεν λέγατε, έτσι δεν λέγατε, κύριε Υπουργέ; Χθες ο ΟΔΔΗΧ δανείστηκε με 3,875%, όταν τον Ιούλιο είχε δανειστεί με 3,3%. Εσείς λέγατε, για να δούμε τις αλήθειες, που είναι η αλήθεια και που η επικοινωνία, ότι παίρνουμε τη βαθμίδα και μειώνετε το κόστος δανεισμού; Δεν τα λέγαμε εμείς. Ο Υπουργός Οικονομικών έχει απαντήσεις σε όλα αυτά;

Ζήτημα τέταρτο, αφορά τη μεγάλη απόσταση που χωρίζει την Κυβέρνηση από τη πραγματικότητα και τα προβλήματα των πολιτών. Η Κυβέρνηση υποβαθμίζει προβλήματα, όπως το ιδιωτικό χρέος, το οποίο αυξάνεται διαρκώς, απειλώντας την οικονομία και την κοινωνική συνοχή και παρά τις χθεσινές εξαγγελίες σας, που δεν συνιστούν τίποτα λιγότερο και τίποτα περισσότερο από ωμή παραδοχή της πλήρους αποτυχίας όλων των πολιτικών και όλων των εργαλείων που εφαρμόσατε για τη διαχείριση του ιδιωτικού χρέους από το 2019 μέχρι σήμερα. Θα πω μόνο ένα παράδειγμα. Σε αυτήν εδώ την αίθουσα, ψηφίστηκε ο νόμος το Νέο Πτωχευτικό, που το λέγατε μάλιστα με τον ευφάνταστο τίτλο «δεύτερη ευκαιρία και άλλες διατάξεις». Προβλέψατε τον Νοέμβριο του 2019 τη σύσταση φορέα «επαναμίσθωσης και επαναπόκτησης ακινήτων». Σήμερα, τέσσερα χρόνια μετά, δεν έχει βγει καν ο διαγωνισμός για τη συγκρότηση αυτού του φορέα. Αυτή είναι η Κυβέρνηση της αξιοπιστίας, της σοβαρότητας, της συνεπούς και αποτελεσματικής διαχείρισης ιδιωτικού χρέους. Και όλα αυτά τη στιγμή που οι ελληνικές τράπεζες αντλούν 9 δις από τόκους το 2023, το ξαναλέω, θα αντλήσουν 9 δισεκατομμύρια ευρώ από τόκους από τις αυξήσεις των επιτοκίων το 2023, με διπλάσιο επιτοκιακό περιθώριο από το μέσο ευρωπαϊκό και χωρίς να φορολογούνται, βεβαίως, για τα υπερέσοδα, τα οποία, όπως καταλαβαίνετε, είναι πάρα πολλά.

Η Κυβέρνηση υποτιμά τις επιπτώσεις της ακρίβειας στα νοικοκυριά και επιχειρήσεις, πανηγυρίζοντας, όπως το λέτε χαρακτηριστικά, για την αύξηση των εσόδων χωρίς να αυξηθούν οι φόροι. Ωραίο σύνθημα. Αύξηση όμως που προήλθε κυρίαρχα από τον ΦΠΑ και έμμεσους φόρους, τα είπαμε και πριν στην Ολομέλεια, κύριε Θεοχάρη, το πρώτο οκτάμηνο του 2023 επιπλέον έσοδα από ΦΠΑ και έμμεσους φόρους 865 εκατομμύρια. Όχι επί πλέον από πέρυσι, επιπλέον από το στόχο που είχατε βάλει το 2023 και καταργείται το Market Pass, που λέγατε, ότι εμείς θα παίρνουμε περισσότερα έσοδα για να τα επιστρέφουμε στους κοινωνικά αδύναμους.

 Κυρίες και κύριοι συνάδελφοι, η Κυβέρνηση δεν μπορεί να ισχυριστεί, ότι αντιμετώπισε τα διαρθρωτικά προβλήματα της ελληνικής οικονομίας τη τετραετία που πέρασε. Δεν μπορεί να ισχυριστεί, ότι τα αντιμετωπίζει αποτελεσματικά, την πολύ δύσκολη πραγματικότητα που βιώνουν νοικοκυριά και επιχειρήσεις. Η δημιουργική λογιστική, η μετάθεση πληρωμών, η απόκρυψη στοιχείων, η συγκράτηση δαπανών και εμφανείς αποκλίσεις, φέρνουν στο μυαλό όλων μας τις επώδυνες μνήμες του δημοσιονομικού εκτροχιασμού, μιας περιπέτειας που δεν πρέπει να ξαναζήσουμε, γι’ αυτό και σας επισημαίνουμε τους ορατούς κινδύνους.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:**  Ευχαριστώ πολύ κύριε Πρόεδρε. Κύριοι Υπουργοί, αγαπητές και αγαπητοί συνάδελφοι, συζητάμε σήμερα το προσχέδιο του προϋπολογισμού του 2024 που είναι ουσιαστικά ο πρώτος προϋπολογισμός της δεύτερης τετραετίας της Κυβερνήσεως μας. Ξεκινώντας την τοποθέτησή μου, θα ήθελα, να επισημάνω το πολύ μεγάλο επίτευγμα της ανάκτησης της επενδυτικής βαθμίδας από τη χώρα μας, γεγονός, που θα επιφέρει θετικά αποτελέσματα συνολικά στην οικονομία, με μείωση επιτοκίων, αύξηση της αναπτυξιακής προοπτικής, της προσέλκυσης επενδύσεων. Μάλιστα, εδώ, να επισημάνω ότι έρχεται αυτή η ανάκτηση της επενδυτικής βαθμίδας μετά από μία τετραετία, όπου η χώρα μας αντιμετώπισε μία σειρά από εξαιρετικά δύσκολες βαθιές και εξωγενείς κρίσεις. Και αναφέρομαι στο μεταναστευτικό που θα θυμάστε την άνοιξη του 2020 τι μεγάλο πρόβλημα δημιούργησε στη χώρα, στην πανδημία, την υγειονομική κρίση, που επί της ουσίας ανάγκασε την οικονομία μας για δύο χρόνια να είναι κλειστή. Την κλιματική κρίση που δημιούργησε και την προηγούμενη τετραετία μεγάλα προβλήματα. Την γεωπολιτική κρίση ένεκα της σύρραξης στην Ανατολική Ευρώπη ανάμεσα στην Ουκρανία και τη Ρωσία, απότοκος της οποίας υπήρξε και μία ενεργειακή κρίση που δυσχέραινε κατά πολύ τις προσπάθειες όχι μόνο της δικής μας χώρας αλλά και όλων των χωρών.

 Παρόλο, λοιπόν, το εξαιρετικά δυσμενές περιβάλλον της προηγούμενης τετραετίας θεωρώ ότι, τα τελικά αποτελέσματα από την οικονομική πολιτική της Κυβέρνησής μας ήταν εξαιρετικά. Και αυτό, εξάλλου, διαπιστώνεται ότι από το σύνολο σχεδόν των ευρωπαϊκών χωρών, τα δικά μας αποτελέσματα, τα δικά μας επιτεύγματα είναι σε πολύ καλύτερο επίπεδο. Η ελληνική οικονομία αποδείχθηκε ιδιαίτερα ανθεκτική, κάτι που οφείλεται τόσο στον ελληνικό λαό, στις προσπάθειες του ελληνικού λαού, αλλά και στη χρηστή και σοφή διαχείριση από την Κυβέρνηση του Κυριάκου Μητσοτάκη και της Νέας Δημοκρατίας.

Η κατάρτιση όμως του προϋπολογισμού του 2024, συμπίπτει ξανά με πολύ δύσκολες συνθήκες που διαμορφώνονται τόσο στο εσωτερικό της χώρας όσο και στο διεθνές περιβάλλον. Η κλιματική κρίση, η οποία θα έλεγα δεν είναι κλιματική κρίση, αλλά είναι πλέον κλιματική κατάρρευση, είναι παρούσα δημιουργεί εξαιρετικά δύσκολες και δυσάρεστες καταστάσεις. Εμείς, στη Θεσσαλία, εξάλλου, το βιώσαμε με τον χειρότερο δυνατό τρόπο το προηγούμενο διάστημα. Καταστράφηκε ολοσχερώς σχεδόν ο παραγωγικός και οικονομικός ιστός της περιφέρειάς μας. Μια περιφέρεια, κυρίαρχα ασχολούμενη με τον πρωτογενή τομέα και συμβάλλοντας αποφασιστικά στο εθνικό ακαθάριστο προϊόν της χώρας μας και που θα πρέπει και επιβάλλεται ο νέος προϋπολογισμός να έχει μέριμνα, να έχει προβλέψεις, να έχει διασφαλίσεις ούτως ώστε να μπορέσουμε να αντιμετωπίσουμε πιθανά τέτοια προβλήματα και την νέα περίοδο, που είναι εξαιρετικά πιθανό να συμβούν.

Επίσης, στο διεθνές περιβάλλον στο οποίο κινούμαστε με την οικονομία να βρίσκεται σε αναταραχή, να έχουμε αυξήσεις επιτοκίων, να έχουμε μια γεωπολιτική κρίση ξανά και έντονη με εμπόλεμες καταστάσεις όχι μόνο στην Ουκρανία με τη Ρωσία, όπως είχαμε και πρότινος, αλλά και στη Μέση Ανατολή όπου πραγματικά και αυτά θα πρέπει να ληφθούν υπόψιν, για να μπορέσουμε να ανταπεξέλθουμε με τους καλύτερους δυνατούς όρους και στους στόχους μας και στις προοπτικές μας.

Αγαπητές και αγαπητοί συνάδελφοι, το 2023 κατορθώσαμε να αυξήσουμε τα φορολογικά έσοδα 9,1% σε σχέση με το 2022. Άκουσα από τον προηγούμενο συνάδελφο, ότι αυτό προήλθε κυρίως από το ΦΠΑ. Μα, ναι, προήλθε από τον ΦΠΑ λόγω της αύξησης κατανάλωσης ή αν θέλετε λόγω της αναπτυξιακής προοπτικής, της αύξησης του εισοδήματος αλλά και παράλληλα με τη μείωση της φοροδιαφυγής. Μην ξεχνάτε, ότι την περίοδο τη δική μας μειώσαμε πάνω από 50 φόρους. Κυρίαρχος ο ΕΝΦΙΑ 33% μεσοσταθμική μείωση, όταν προεκλογικά το 2019 είχαμε δεσμευτεί για 30% μείωση του ΕΝΦΙΑ και δεν ήταν ο μόνος φόρος που μειώθηκε. Αυξήθηκαν οι μισθοί, όπως προκύπτει και από τα στοιχεία της ΕΛΣΤΑΤ και ως προς τις αμοιβές της εξαρτώμενης εργασίας χωρίς να θίγεται η ανταγωνιστικότητα, γεγονός που ενίσχυσε τα έσοδα του προϋπολογισμού. Άρα, πετύχαμε δημοσιονομικούς στόχους.

 Έτσι, λοιπόν, στον προϋπολογισμό του 2024 ερχόμαστε να συμπεριλάβουμε μια σειρά από νέα μέτρα που είναι και προεκλογικές μας δεσμεύσεις, ούτως ώστε να έχουμε πρόσθετη αύξηση του εισοδήματος των συμπολιτών μας. Αύξηση, λοιπόν, των μισθών των δημοσίων υπαλλήλων μετά από 14 χρόνια, αναπροσαρμογή των συντάξεων, αύξηση του αφορολόγητου σε οικογένειες με παιδιά, μείωση του ΕΝΦΙΑ κατά 10% στα σπίτια που ασφαλίζονται ενάντια σε φυσικές καταστροφές. Αίρεται το πάγωμα των τριετιών για τους μισθωτούς. Διπλασιασμός του προγράμματος «στο σπίτι μου» πάνω από 375 εκατομμύρια ευρώ και για ένα πρόγραμμα μάλιστα που έρχεται να δώσει απάντηση στο μεγάλο πρόβλημα της στέγης και κυρίως στη νέα γενιά που είναι και εξαιρετικά δημοφιλές. Κάτι που πιστώνεται και από τις αιτήσεις που γίνονται και από το πολύ μεγάλο ενδιαφέρον που υπάρχει. ΦΠΑ 13%στις βραχυχρόνιες μισθώσεις που έρχεται να εξισορροπήσει μία αγορά που κινούνταν ανεξέλεγκτα μέχρι πρότινος. Επιδότηση του πετρελαίου θέρμανσης και επιδότηση του ειδικού φόρου κατανάλωσης των καυσίμων στους αγρότες μας. Ξέρετε για την αγροτική παραγωγή, ότι ένα από τα μεγαλύτερα κόστη που επιβαρύνουν και το κόστος παραγωγής και το κόστος λειτουργίας των αγροτών, είναι το ενεργειακό κόστος που μέσω της μείωσης του ειδικού φόρου κατανάλωσης ή της επιδότησης, ερχόμαστε να δώσουμε απάντηση και σε αυτό.

 Προτεραιότητα μας και στη νέα περίοδο, αποτελεί η καταπολέμηση της φοροδιαφυγής. Ήδη, έχουν ενισχυθεί οι ηλεκτρονικές συναλλαγές που προωθούμε ούτως ώστε να αντιμετωπιστεί αυτό το ζήτημα και προχωράμε παράλληλα σε στοχευμένες μεταρρυθμίσεις, πάντα με γνώμονα τους δημοσιονομικούς στόχους της χώρας μας. Το πρωτογενές πλεόνασμα για το 2024, αναμένεται να διαμορφωθεί στο 2,1% του ΑΕΠ, όπως προκύπτει εξάλλου από τους στόχους του προγράμματος σταθερότητας. Το χρέος της γενικής κυβέρνησης προβλέπεται να μειωθεί από το 171,4% του ΑΕΠ το 2022 σε 159,3% το 2023 και 152,2% το 2024.

 Αγαπητές και αγαπητοί συνάδελφοι, όλα αυτά αποτελούν τεκμήρια μιας σοβαρής σταθερής και μεθοδικής πορείας που ακολουθεί η Κυβέρνησή μας από το 2019 που αναλάβαμε τη διοίκηση της χώρας μέχρι και σήμερα. Χωρίς πολλά λόγια, χωρίς πολιτικές κορώνες, χωρίς επικοινωνιακά πυροτεχνήματα, διαφυλάξαμε την αξιοπιστία της ελληνικής οικονομίας σε ένα δυσμενές όπως περιέγραψα διεθνές οικονομικό περιβάλλον, αλλά και με πάρα πολλά προβλήματα που προέκυψαν λόγω της κλιματικής κρίσης και στο εσωτερικό της χώρας μας. Ασφαλώς, η δημοσιονομική μας πρόοδος εξαρτάται βεβαίως και από διεθνείς συγκυρίες και είναι πραγματικά μία δύσκολη περίοδος που τη βιώνουμε τώρα, ιδιαίτερα με την ανάφλεξη στη Μέση Ανατολή.

 Όμως, εμείς είμαστε εδώ για να τιμήσουμε και να τηρήσουμε τους δημοσιονομικούς στόχους, να διοχετεύσουμε τους δημοσιονομικούς πόρους στοχευμένα, να ανταποδώσουμε στην κοινωνία τους κόπους των περασμένων ετών και κυρίως να κάνουμε την Ελλάδα πιο ισχυρή και τις Ελληνίδες και τους Έλληνες πολύ πιο αισιόδοξους.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε. Το λόγο έχει ο Υφυπουργός Εθνικής Οικονομίας και Οικονομικών κ. Θεοχάρης Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ κύριε Πρόεδρε. Χαίρομαι για τη συζήτηση που έγινε στο προσχέδιο του προϋπολογισμού και είμαι σίγουρος, ότι θα συνεχιστεί έτσι με την ίδια ένταση και «ομορφιά» θα έλεγα, «κοινοβουλευτική ομορφιά» και στο τελικό σχέδιο του προϋπολογισμού. Χαίρομαι γιατί ανέδειξε τη σημασία της κριτικής της Αντιπολίτευσης. Η κριτική αυτή της Αντιπολίτευσης εδράζεται σε δύο στοιχεία. Είτε ελλιπή κατανόηση των ζητημάτων ή κάνουν ότι δεν καταλαβαίνουν ας μην είμαι και απόλυτος, μπορεί και να μην είναι ζήτημα κατανόησης αλλά ότι καμωνόμαστε ότι δεν καταλαβαίνουμε, όπως για παράδειγμα τώρα ο κ. Κατρίνης μας είπε ότι παρόλη την επενδυτική βαθμίδα ανεβαίνει το κόστος δανεισμού. Ξέρετε πολύ καλά, κύριε Κατρίνη, ότι το κόστος δανεισμού έχει μόνο σημασία σε σχετικούς όρους. Πόσο ανεβαίνει το spread σε σχέση με τα γερμανικά ομόλογα.

Ξέρετε, επίσης, πολύ καλά, ότι η Ιταλία, η οποία έχει πάθει «ολίγον ΠΑΣΟΚ» τελευταία και εξαγγέλλει διάφορα μέτρα, το spread της είναι στις 202 μονάδες, με πολύ πάνω από τη δική μας επενδυτική βαθμίδα από όλους τους οίκους. Και εμείς με μόνο δύο οίκους να μας έχουν βάλει στην επενδυτική βαθμίδα, ελπίζουμε την Παρασκευή να προστεθεί και η Standard and Poor's, ελπίζουμε και την 1η Δεκεμβρίου να προστεθεί και η Fitch και ελπίζουμε και η Moody's, η οποία μας έδωσε πρακτικά το θετικό σήμα της επενδυτικής βαθμίδας δίνοντάς μας δύο αναβαθμίσεις στη μορφή μιας. Δύο σημεία αναβάθμισης και είμαστε μόνο μία μονάδα κάτω από την επενδυτική βαθμίδα. Παρ’ όλα αυτά, εμείς δανειζόμαστε με περίπου 145 μονάδες βάσης spread και η Ιταλία με πάνω από 200.

Αυτό είναι το δείγμα της μείωσης του δανεισμού. Για παράδειγμα, είπατε προηγουμένως, ότι δεν θέλουμε να δανειστούμε από τις αγορές και τα δίνουμε στους Έλληνες πολίτες; Είναι δυνατόν να μην είναι οι Έλληνες πολίτες η πρώτη μας προτεραιότητα κύριε Κατρίνη; Μπορεί για εσάς, για την «υποθετική» κυβέρνησή σας, να μην είναι οι Έλληνες πολίτες η πρώτη προτεραιότητα. Γι’ αυτή την Κυβέρνηση η δυνατότητα να επενδύσει τα χρήματα της σε περισσότερες επιλογές για να χρησιμοποιήσουν αυτού του είδους τις εναλλακτικές οι Έλληνες πολίτες και να πάρουν τα έντοκα γραμμάτια, ομόλογα και άλλες επιλογές, ώστε να ενεργοποιηθεί και ο ανταγωνισμός. Αυτό είναι κάτι που στο κάτω - κάτω μας κατηγορούσατε, ότι για ποιον λόγο οι τράπεζες δεν δίνουν, έτσι θα αυξήσουν τα επιτόκια τους οι τράπεζες. Άρα, λοιπόν ή έχουμε μια κριτική που δεν είναι κατανοητή ή έχουμε την κριτική όπως μας είπε προχθές ο κ. Παππάς, η οποία είναι μια κριτική που έρχεται από κόμματα διαμαρτυρίας, από κόμματα που ξέρουν ότι δεν πρόκειται να κυβερνήσουν, συνεπώς μπορούν να υπόσχονται τα πάντα. Να ξαναγυρίσουμε σε ελλείμματα, να μειώσουμε ΦΠΑ, να κάνουμε τα πάντα και εν πάση περιπτώσει να μην έχουμε κανένα περιορισμό ως χώρα, να μην υπάρχουν αγορές, να μην υπάρχουν διεθνείς υποχρεώσεις ή οτιδήποτε άλλο.

Όχι. Για τη Νέα Δημοκρατία σήμερα έχουμε τον προϋπολογισμό της σταθερότητας και αυτό είναι πάρα πολύ σημαντικό. Σταθερότητα, διότι, ήδη, υλοποιήσαμε το 50% του προγράμματός μας. Και ο προϋπολογισμός του 2024 πρακτικά ενσωματώνει αυτό το 50% του προγράμματος, διότι τα περισσότερα μέτρα είναι μέτρα που ενεργοποιούνται το 2024. Όπως η αύξηση των μισθών των δημοσίων υπαλλήλων. Και όλα αυτά όσο και να μην σας αρέσει γίνονται τη στιγμή που δεν μπαίνει κανένας νέος φόρος, καμία αύξηση των συντελεστών. Και παρ’ όλα αυτά, όλα τα μέτρα, ακριβώς επειδή είμαστε συντηρητικοί στις προβλέψεις μας, υπεραποδίδουν. Και συνολικά φυσικά η οικονομία υπεραποδίδει.

Πρέπει σήμερα να δώσουμε μεγαλύτερη προσοχή ακόμα σ’ αυτή τη σταθερότητα, διότι ζούμε σε ένα αβέβαιο περιβάλλον. Η αβεβαιότητα έχει φωλιάσει στην οικονομική πραγματικότητα. Είτε είναι η κλιματική αβεβαιότητα είτε είναι η ενεργειακή αβεβαιότητα είτε τώρα όλο και περισσότερο η γεωστρατηγική αβεβαιότητα. Ζούμε δυστυχώς, σε μια γειτονιά που ευρύτερα στην περιοχή, αλλά και ειδικότερα σε σχέση με την Τουρκία, η γεωστρατηγική αβεβαιότητα μας χτυπάει. Παρ’ όλα αυτά η χώρα μας πηγαίνει καλύτερα στις αγορές, ακριβώς γιατί εκπέμπει στην πράξη αυτή τη σταθερότητα. Εγώ, το είδα αν θέλετε στο τελευταίο ταξίδι που έκανα στο Μαρακές, στην ετήσια σύνοδο του Διεθνούς Νομισματικού Ταμείου και της Παγκόσμιας Τράπεζας. Εκεί μίλησα με μια σειρά εταιρείες, οι οποίες επενδύουν στα ομόλογα μας, συναλλάσσονται μαζί μας, μας εκτιμούν ή όχι όπως την Standard & Poor's και παντού το μήνυμα ήταν ένα «Συνεχίστε να κάνετε αυτό που κάνετε και δίνετε μας καθαρά σήματα για τις προθέσεις μας για το πού κινείστε. Πλέον έχετε τη δυνατότητα να πείτε και το εξής, είμαστε καλύτεροι από τους άλλους ανταγωνιστές μας», την Ιταλία, την Ισπανία, την Πορτογαλία ή τις άλλες ευρωπαϊκές χώρες, σε πολλούς δείκτες και σε πολλούς τομείς.

Αυτό λοιπόν είναι το πρώτο που θέλουμε και είναι πάρα πολύ σημαντικό να πετύχουμε.

Είναι προφανώς ένας προϋπολογισμός που εντάσσεται μέσα στο σχέδιο της Νέας Δημοκρατίας γι’ αυτή τη δεύτερη τετραετία, προϋπολογισμός στήριξης, προϋπολογισμός εισοδημάτων. Διότι, θέλουμε να στηρίξουμε τον κόσμο και στα δύσκολα στις έκτακτες καταστάσεις, αλλά και μόνιμα μέσω της αύξησης του διαθέσιμου εισοδήματος. Γι’ αυτό έχουμε μέτρα όπως την ασφάλιση. Είτε το 10% μείωσης του ΕΝΦΙΑ για όσους ασφαλίζουν το σπίτι τους, είτε την υποχρεωτική ασφάλιση για τις μεσαίες και μεγάλες επιχειρήσεις. Μέτρο που θα το δούμε πολύ σύντομα να έρχεται στη Βουλή και το οποίο θα επιτρέψει στις ελληνικές επιχειρήσεις και στην ελληνική οικονομία να αυξήσουν την ανθεκτικότητά τους, τη δυνατότητά τους να αντιμετωπίζουν έκτακτες καταστάσεις. Γι’ αυτό εξάλλου έχουμε και το αυξημένο αποθεματικό από 300 εκατομμύρια σε 600 εκατομμύρια στον προϋπολογισμό. Ακριβώς, για να μπορεί το Γενικό Λογιστήριο, ο Θάνος Πετραλιάς, να χρηματοδοτεί τα μέτρα αρωγής και στήριξης, τα οποία κρίνονται όλο και περισσότερο αναγκαία. Ο κ. Κωτσός, μίλησε προηγουμένως για την κλιματική κατάρρευση, που δυστυχώς είναι μία πραγματικότητα. Φυσικά, έχουμε την αύξηση των μισθών και των συντάξεων. Κατά μέσο όρο 1.476 ευρώ οι δημόσιοι υπάλληλοι θα δουν από 1ης πρώτου. Οι τριετίες ξεπάγωσαν. Τα επιδόματα και αυτά αυξάνουν 8% κτλ.. Νομίζω, ότι τα συζητήσαμε ευρύτερα αυτές τις δύο μέρες στην Επιτροπή.

Έχουμε τη στήριξη της οικογένειας. Η οικογένεια, η οποία στηρίζεται και με το αφορολόγητο που αυξάνεται και με τα επιδόματα που αυξήθηκαν στους δημοσίους υπαλλήλους και με τα κριτήρια του επιδόματος θέρμανσης για παράδειγμα, τα οποία αυξάνονται για τις οικογένειες. Ακριβώς, γιατί η οικογένεια είναι ο πυλώνας με τον οποίο μπορούμε να αντιμετωπίσουμε το δημογραφικό.

Φυσικά, έχουμε μέτρα και για την ακρίβεια. Και εδώ πρέπει να τελειώσουμε με τα παραμύθια, για το αν η χώρα μας αντιμετωπίζει καλά ή άσχημα το ζήτημα της ακρίβειας. Όταν έχουμε τον τέταρτο καλύτερο πληθωρισμό και το έχουμε συστηματικά για τους προηγούμενους μήνες, σχεδόν πλησιάζουμε χρόνο που είμαστε στην 3η έως την 5η θέση σε όλη την Ευρωπαϊκή Ένωση, δεν μπορεί να μιλάμε για αποτυχία της Κυβέρνησης στον τομέα της ακρίβειας. Γιατί το προσφιλές παράδειγμα για τη μείωση του ΦΠΑ που σας λέμε ότι δεν λειτουργεί, μειώνει μόνο τα έσοδα, αλλά δεν φτάνει στον τελικό καταναλωτή, είναι η Κύπρος και η Ισπανία, οι οποίοι έχουν το φοβερό μέτρο της μείωσης του ΦΠΑ στα τρόφιμα. Τι πληθωρισμό τροφίμων έχουνε η Κύπρος και η Ισπανία και τι πληθωρισμό τροφίμων έχει στην Ελλάδα; Ξαναλέω, μειώθηκε. Τι πληθωρισμό τροφίμων έχουν; Ισπανία 10,34%, με μειωμένο ΦΠΑ 10,34%. Τα τελευταία στοιχεία Σεπτεμβρίου. Με μειωμένο ΦΠΑ στην Κύπρο 9,7% και με χωρίς μειωμένο ΦΠΑ στην Ελλάδα 9,44%. Έχουμε μικρότερο πληθωρισμό τροφίμων και από την Κύπρο και από την Ισπανία και έρχεστε εδώ να πουλάτε φύκια για μεταξωτές κορδέλες. Αυτό κάνατε στον ελληνικό λαό. Συνεχώς τον κοροϊδεύετε και συνεχίζετε το ίδιο τώρα. Όχι, επιμένω. Επιμένω, ότι ο πληθωρισμός τροφίμων στη χώρα μας είναι σε καλύτερη μοίρα. Αυτό μας λένε οι ευρωπαϊκές στατιστικές από ότι είναι και στην Κύπρο και στην Ισπανία. Βρείτε άλλα παραδείγματα και τα συζητάμε.

Φυσικά, επίσης, είναι ένας προϋπολογισμός δικαιοσύνης. Γιατί, πράγματι αυξάνουμε τα έσοδα, πράγματι δίνουμε τη δυνατότητα να υλοποιηθεί το μεταρρυθμιστικό πρόγραμμα της Νέας Δημοκρατίας, γιατί δεν υπάρχει μεταρρύθμιση, η οποία δεν χρηματοδοτείται. Μεταρρύθμιση στην Υγεία, μεταρρυθμίσεις στο δημόσιο, μεταρρυθμίσεις στην παιδεία. Όλες οι μεταρρυθμίσεις χρειάζονται χρηματοδότηση και συνεπώς αύξηση εσόδων, αλλά όχι από την αύξηση της φορολογίας. Εκτός από συγκεκριμένες περιπτώσεις όπως την έκτακτη εισφορά στα διυλιστήρια, εκτός αν δεν θέλετε να βάλουμε τέτοιου είδους φορολόγηση.

Τώρα, πάμε στο μεγάλο παραμύθι, ότι τα έσοδα έρχονται κυρίως από τους έμμεσους φόρους. Όχι, κύριοι. Τα αυξημένα έσοδα του 2023 είναι κυρίως από τους άμεσους φόρους. Για πρώτη φορά έχουμε επιπλέον έσοδα 2,4 δισεκατομμύρια ευρώ από το φόρο εισοδήματος νομικών προσώπων. Έχουμε 7,1 δισεκατομμύρια ευρώ συνολική είσπραξη που είναι ιστορικό ρεκόρ στη φορολόγηση των επιχειρήσεων και είναι τα 2,4 δισεκατομμύρια ευρώ από τα αυξημένα φορολογικά έσοδα. Συγχρόνως, έχουμε επιπλέον φορολογικά έσοδα 1 δισεκατομμύριο ευρώ από το φόρο εισοδήματος φυσικών προσώπων, αποτέλεσμα της μείωσης της ανεργίας, της αντιμετώπισης της μαύρης εργασίας και φυσικά της αύξησης των μισθών όπου αυτή έχει συμβεί. Άλλο 1 δισεκατομμύριο ευρώ. Σύνολο αυξημένων εσόδων από άμεσους φόρους, 3,4 δισεκατομμύρια ευρώ. Αυξημένα έσοδα από έμμεσους φόρους 1,6 δισεκατομμύρια ευρώ.

**ΜΙΧΑΗΛ ΚΑΤΡΙΝΗΣ:** Ομιλία εκτός μικροφώνου.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Κατρίνη, συνεχίζετε να κάνετε ότι δεν καταλαβαίνετε. Ξέρω ότι το κάνετε με ειλικρίνεια. Προσπαθείτε να με πείσετε ότι δεν καταλαβαίνετε. Όμως, ξέρω βαθιά μέσα μου, ότι μπορείτε, απλώς δεν θέλετε να καταλάβετε. Δεν θότι δεν έχετε την ικανότητα κατανόησης. Εγώ θα συνεχίσω να επιμένω γι’ αυτό.

Η αύξηση των εσόδων από φορολογία το 2024 που προϋπολογίζεται, είναι 2,6% έναντι αύξησης του ΑΕΠ 3%. Εδώ, αποδεικνύεται ότι τα έσοδα δεν έρχονται από αύξηση των φορολογικών συντελεστών και από τους φόρους, αλλά έρχονται από τη μείωση της ανεργίας που θα είναι 10,6% το 2024 κατά μέσο όρο. Άρα, θα έχει ήδη μπει, για να είναι 10,6% κατά μέσο όρο, βαθιά μέσα στο μονοψήφιο ποσοστό και συνεπώς, έτσι κινούμαστε. Άμεσοι, λοιπόν, φόροι και όχι έμμεσοι. Και φυσικά, τα μέτρα κατά της φοροδιαφυγής. Μέτρα κατά της φοροδιαφυγής, τα οποία αποδίδουν ήδη και τώρα πια είμαστε στο δεύτερο μισό. Δεύτερο μισό, το οποίο είναι δύσκολο όμως, γιατί ακριβώς, όπως με τον νόμο του Pareto το 80% μπορείς να το πετύχεις με το 20% της προσπάθειας ή το 20% και το υπόλοιπο με το 80% της προσπάθειας. Ή όπως λέει ο ελληνικός λαός και το καταλαβαίνει εύκολα, στη δίαιτα τα τελευταία κιλά είναι τα δύσκολα. Να χάσεις τα πρώτα κιλά είναι πολύ πιο εύκολα.

Εδώ, λοιπόν, έχουμε αδιάψευστα στοιχεία της προόδου. Το κενό ΦΠΑ το 2017 ήταν περίπου 29%. Το κενό ΦΠΑ στα τελευταία δημοσιευμένα στοιχεία του 2021 είναι 19%. Το κενό ΦΠΑ, όπως εμείς το περιμένουμε, θα δούμε την έκθεση της Commission, όχι δική μας έκθεση, θα είναι πιστεύουμε πέριξ του 15%. Ο στόχος μας είναι το διψήφιο κενό ΦΠΑ, το 2026. Αυτό τι σημαίνει; Σημαίνει ότι έχουμε ήδη εισπράξει 2,5 δισεκατομμύρια ευρώ παραπάνω από το ΦΠΑ και θέλουμε να εισπράξουμε άλλα 2 δισεκατομμύρια ευρώ παραπάνω, ώστε να κλείσουμε και να φτάσουμε στο μέσο όρο της Ευρώπης.

Πώς θα γίνει αυτό; Έχουμε, ήδη, εντάξει 14 έργα της ΑΑΔΕ στο Ταμείο Ανάκαμψης με ένα σημαντικό προϋπολογισμό και τα έργα αυτά θα μας φέρουν, σύμφωνα με τους υπολογισμούς της ΑΑΔΕ, μέσα στον χρόνο υλοποίησής τους, γι’ αυτό βάζουμε τον ορίζοντα του 2026, 1,6 δισεκατομμύρια ευρώ παραπάνω έσοδα από το ΦΠΑ, 850 εκατομμύρια ευρώ - πάντα μιλάω για έσοδα από φοροδιαφυγή- από τους άμεσους φόρους και 250 εκατομμύρια ευρώ από το λαθρεμπόριο. Παρεμβάσεις σημαντικές που κάνει αυτός ο προϋπολογισμός.

Θα συζητήσουμε για τα μέτρα καταπολέμησης της φοροδιαφυγής, τις διασυνδέσεις μεταξύ ταμειακών μηχανών και POS. Βγήκαν οι Υπουργικές Αποφάσεις και οι αποφάσεις του διοικητή της ΑΑΔΕ, τις υπογράψαμε και οι δύο την περασμένη εβδομάδα. Κάποιοι δεν πίστευαν ότι θα συνεχίσουμε αταλάντευτοι σ’ αυτό το δρόμο. Καλό θα κάνουν και οι τελευταίοι που δεν το πιστεύουν να αλλάξουν γνώμη. Δεν κάνουμε πίσω σε αυτόν τον στόχο. Και με την ψηφιοποίηση των ελέγχων, και με τις αγοραπωλησίες των ακινήτων και μια σειρά από άλλα μέτρα, όπως επέκταση των POS και αλλού και το IRIS που ανακοινώσαμε ότι είναι κεντρική, κομβική επιλογή της κυβέρνησης να επεκταθούμε και σε αυτό. Είναι πάρα πολύ εύκολο. Μπορούν να το κάνουν όλες οι επιχειρήσεις, να συνδέσουν τον επαγγελματικό τους λογαριασμό. Κυρίως όμως εντείνει τον ανταγωνισμό. Δίνει μια πολύ φθηνότερη από τις κάρτες δυνατότητα να γίνει μια ηλεκτρονική συναλλαγή και να μην χρειάζεται κάτι άλλο.

Κλείνω, λέγοντας για ποιο λόγο πετύχαμε και για ποιο λόγο έχουμε έναν προϋπολογισμό που είναι όλα αυτά, δηλαδή τον προϋπολογισμό της σταθερότητας, της στήριξης και των εισοδημάτων, τον προϋπολογισμό της δικαιοσύνης. Γιατί; Γιατί μας το επιτρέπουν μια σειρά από άλλες μεταρρυθμιστικές δράσεις που περιλαμβάνουμε στον προϋπολογισμό και οι οποίες επιταχύνουν τους ρυθμούς ανάπτυξης, μείωσαν την ανεργία, μας βοήθησαν να είμαστε καλύτεροι σε όλους τους μακροοικονομικούς στόχους και γι’ αυτό να έχουμε καλύτερα έσοδα. Μπορούμε να το κάνουμε, γιατί έχουμε θεαματική αύξηση των τουριστικών εισπράξεων. Είναι πάρα πολύ σημαντικό σε αυτό το δύσκολο διεθνές περιβάλλον η χώρα μας να έχει αλλάξει πίστα και να έχει ανέβει σε επίπεδο προσφοράς τουριστικού προϊόντος και συνεπώς, να παίρνει ένα πολύ καλύτερο κομμάτι της πίτας. Γιατί έχουμε τη μείωση της ανεργίας και την αύξηση των μισθών και αυτό οδηγεί σε περισσότερα έσοδα και για τα νοικοκυριά, αλλά και για το δημόσιο. Γιατί επιμένουμε στη μείωση των μετρητών και αυτό έχει ήδη αρχίσει και αποδίδει και θα συνεχίσει να αποδίδει και μόνο μερικώς, και μόνο για λίγο, από την άποψη του πληθωρισμού, της πληθωριστικής αύξησης των εσόδων. Είναι το πάρα πολύ μικρό κομμάτι σε σχέση με όλα τα υπόλοιπα, τα οποία σας είπα.

Τώρα, ξέρουμε πολύ καλά ότι όταν έρθει το σχέδιο του προϋπολογισμού είναι ουσιαστικά ψήφος εμπιστοσύνης και συνεπώς, δεν μπορείτε να τον υπερψηφίσετε. Τουλάχιστον, προσπαθήστε στην κριτική σας να μην αποδεικνύεται στον ελληνικό λαό είτε ότι δεν κατανοείτε τα ζητήματα είτε ότι δεν πιστεύετε ότι θα κυβερνήσετε ποτέ και συνεπώς, μόνο μη ρεαλιστικά μέτρα και μη ρεαλιστικές εναλλακτικές να έχετε να προσφέρετε στον ελληνικό λαό.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε, κύριε Υφυπουργέ. Τον λόγο, τώρα, έχει ο κ. Μιχαήλ Χουρδάκης.

**ΜΙΧΑΗΛ ΚΑΤΡΙΝΗΣ:** Ομιλία εκτός μικροφώνου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ορίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Δεν θα μιλήσω για το περιεχόμενο στη συζήτηση του προσχεδίου. Ο κατελθών μόλις, κύριος Θεοχάρης, είπε κάποια στιγμή, ότι η Ιταλία έπαθε «ΠΑΣΟΚ». Δεν ξέρω αν αυτό το ύφος δημόσιας τοποθέτησης συνάδει με το ύφος του Πρωθυπουργού ή εκφράζει μια καινούργια στάση εξωτερικής πολιτικής σε μια σύμμαχο χώρα. Δεν ξέρω αν αυτό, για παράδειγμα, ο Πρωθυπουργός, όταν το μάθει, ότι ένα μέλος της Κυβέρνησής του μίλησε για μια χώρα υποτιμητικά λέγοντας ότι έπαθε «ΠΑΣΟΚ». Αλλά αν εννοούσε, ο κ. Θεοχάρης, ότι έπαθε «ΠΑΣΟΚ» γυρνώντας στην περίοδο της οικονομικής κρίσης, τότε που είχαμε τα υψηλά spreads και τα πολύ μεγάλα επιτόκια, θέλω να θυμίσω ότι το 2011, ο κ. Θεοχάρης, ήταν Γενικός Γραμματέας Πληροφοριακών Συστημάτων στην κυβέρνηση του ΠΑΣΟΚ. Αν ο ίδιος θέλει να κάνει την αυτοκριτική του που συμμετείχε σε αυτή την κυβέρνηση, δεν έχει παρά να βγει και να το πει δημοσίως. Σε κάθε περίπτωση όμως, νομίζω ότι σε αυτήν εδώ την αίθουσα, σε αυτόν τον χώρο, θα πρέπει να διατηρούμε ένα ελάχιστο ύφος ευπρέπειας. Εξάλλου, το είπε χθες ο ίδιος, ο Πρόεδρος της Βουλής.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Υφυπουργός Εθνικής Οικονομίας και Οικονομικών, κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εγώ θα διατηρήσω το ύφος ευπρέπειας διαψεύδοντάς σας και λέγοντας, πως η πρώτη απόφαση της κυβέρνησης Παπαδήμου ήταν να με χρήσει Γενικό Γραμματέα Πληροφοριακών Συστημάτων. Αυτό, λοιπόν, το παραμύθι μπορεί να σταματήσει εδώ.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υφυπουργέ. Τον λόγο έχει ο κ. Μιχαήλ Χουρδάκης, για 7 λεπτά.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Παππάς Νικόλαος, Πέρκα Θεοπίστη (Πέτη), Τζανακόπουλος Δημήτριος, Τσακαλώτος Ευκλείδης, Φερχάτ Οζγκιούρ, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μανωλάκου Διαμάντω, Δελής Ιωάννης, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη και Χουρδάκης Μιχαήλ.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κ. Πρόεδρε.

Κύριε Θεοχάρη, μου κάνατε «πάσα», για να σας πω δύο πράγματα. Δεν είναι τα τελευταία κιλά τα πιο δύσκολα - και σας το λέω επειδή εκπαιδεύω και γιατρούς και διαιτολόγους - αν έχει γίνει σωστά όλη η διαδικασία υιοθέτηση υγιεινοδιαιτητικών αλλαγών, σαν τις αλλαγές που θα προτείνω σε ό,τι αφορά την οικονομία στην παρούσα τοποθέτησή μου.

Επίσης, αναφερθήκατε ότι η Ελλάδα είναι στις τρεις - τέσσερις πρώτες χώρες των χαμηλότερων πληθωρισμών. Τι δεν αναφέρατε όμως, ότι υπάρχει αθροιστικός πληθωρισμός τα τελευταία χρόνια, όπου εκεί ήμασταν με διαφορά στις πολύ πρώτες θέσεις.

Η γενικότερη τοποθέτηση που θέλω να κάνω, θα υπογραμμίσει σημαντικά στοιχεία, που δυστυχώς δημιουργούν απαισιοδοξία για το μέλλον της χώρας, οικονομικό και όχι μόνο. Πριν αρχίσω, θέλω να πω ότι πολύς λόγος γίνεται για την επενδυτική βαθμίδα. Πρακτικά αυτή δεν έχει καμία αξία στο διαθέσιμο εισόδημα των νοικοκυριών. Με ή χωρίς την επενδυτική βαθμίδα υπάρχει ακρίβεια, υπάρχει αισχροκέρδεια, γίνονται πλειστηριασμοί. Οι επενδύσεις που λέτε πως θα έρθουν τώρα που πήραμε ή θα πάρουμε και το επόμενο στάδιο της επενδυτικής βαθμίδας, στην πράξη δεν προσφέρουν κάποια υπεραξία, ούτε δίνουν λύση στα προβλήματα που διαχρονικά υπάρχουν στην ελληνική οικονομία, με τις διάφορες κυβερνήσεις που υπήρξαν τα τελευταία χρόνια.

Όταν μιλάμε για αύξηση εσόδων, όταν αυτά έρχονται από μεγαλύτερη, ας το πώ, φορολογική επιτυχία ή από «πώληση αέρα», «Golden Visa», άδειες παραμονής ή από πώληση και ρευστοποίηση περιουσιακών στοιχείων - και αυτό είναι κάτι που πρέπει να απαντηθεί, το έχουν θέσει και άλλοι συνάδελφοι - τότε πραγματικά δεν έχουμε αύξηση της οικονομίας.

Τα τρία βασικά στοιχεία που θέλω να αναφέρω στην ομιλία μου έχουν να κάνουν με την αναδιανομή, το δημογραφικό, τη δημόσια υγεία και την παραγωγική διαδικασία. Όλα αυτά, άμεσα ή έμμεσα, σχετίζονται με οικονομικά αποτελέσματα, καθώς οι κατάλληλες επιλογές σε αυτά, θα επιφέρουν και αντίστοιχες βελτιώσεις ή υπονομεύσεις στα μελλοντικά οικονομικά στοιχεία.

Σε ό,τι αφορά την αναδιανομή - και ο κ. Κουτεντάκης έκανε μια πολύ ζυγισμένη εισήγηση, την άκουσα με ιδιαίτερο ενδιαφέρον. Αναφέρθηκε, μάλιστα, ότι είναι η τελευταία του, γιατί δεν έχει ανανεωθεί ή δεν θα ανανεωθεί η θητεία του. Δεν ξέρω γιατί και πώς. Ο κ. Πετραλιάς εξήρε το έργο του και ίσως θα ήθελα, επειδή δεν έχω ενημέρωση είτε να μου μιλήσει είτε να με παραπέμψει αργότερα, για ποιο λόγο δεν θα ανανεωθεί η θητεία του κ. Κουτεντάκη.

Εν προκειμένω, ο κ. Κουτεντάκης αναφέρθηκε πολύ σωστά στον αναδιανεμητικό ρόλο μιας Κυβέρνησης. Είπε μάλιστα πως στην παρούσα φάση το 45% του ΑΕΠ προκύπτει από αυτή τη διαδικασία. Και θέλω να υπενθυμίσω, κυρίως προς αυτούς που μας ακούνε, ότι αναδιανεμητικό ρόλος δεν σημαίνει παίρνω είτε από την ΕΕ είτε από τη φορολόγηση. Φτάνουν χρήματα στο κράτος, το οποίο θα τα δώσει για να ενισχύσει, θα τα δώσει για να προγραμματίσει, για να καθοδηγήσει, για να ορίσει και να διαμορφώσει, δηλαδή, πολιτικές και να επιλέξει τις δαπάνες μέσα από πεπερασμένους πόρους.

Άρα, αφού οι πόροι είναι συγκεκριμένοι και τελειώνουν, έχει πάρα πολύ μεγάλη σημασία να γίνεται πολύ καλή χρήση αυτών των πόρων. Τέτοια καλή χρήση, δεν είναι όταν έχουμε ογδόντα έξι εκατομμύρια να δοθούν για ένα έργο που δεν έγινε ποτέ, που δεν θα έπρεπε να έχει συμβασιοποιηθεί ποτέ. Και αναφέρομαι στην υποθαλάσσια αρτηρία της Θεσσαλονίκης, το οποίο θα έβγαζε τον αυτοκινητόδρομο στα όρια του δήμου Θεσσαλονίκης με τον δήμο Καλαμαριάς και ταυτόχρονα, υπήρχαν μέσα πρόνοιες να μη γίνουν άλλα έργα ανταγωνιστικά προς αυτόν.

Κακή χρήση των πεπερασμένων πόρων, με τα επιπλέον 11 εκατομμύρια για τη Σύμβαση 717, με κοντά στα 300 επιπλέον για το μετρό της Θεσσαλονίκης. Και όσοι θέλετε, ξέρετε ότι υπάρχει μια διαδικασία «φασόν» για να γίνονται υπερκοστολογήσεις. Ξεκινάει με τον ανάδοχο που δημιουργεί μια αλληλεπίδραση με αλληλογραφία, ένας κρατικός υπάλληλος κάποια στιγμή απαντάει κάτι, το οποίο θα χρησιμοποιηθεί παρακάτω και φτάνουμε μετά αυτό να μην έχει τελειωμό και το κράτος να καταλήγει να πληρώνει.

Υπάρχουν, βέβαια, και περιπτώσεις που ενώ μπορούμε, όπως είναι με την λίστα αποζημιούμενων φαρμάκων. Και η κυβέρνηση του ΣΥΡΙΖΑ το σταμάτησε, ενώ είχε ξεκινήσει για να γίνει ΦΕΚ και γύρισε ο οδηγός πίσω, αλλά και η ΝΔ είχε κάνει περίπου το ίδιο. Αυτό κοστίζει περίπου άνω των 200 εκατομμυρίων το χρόνο.

Σύντομα, θα γίνουν οι κρίσεις στο στρατό και μαζί με αυτό θα αποφασιστεί αν θα πάρουμε F35 ή αν θα πάρουμε RAFALE, τα οποία επίσης κοστίζουν κ. Θεοχάρης. Εσείς θα κληθείτε να τα πληρώσετε έμμεσα, από τα δικά μας λεφτά όλων των φορολογουμένων. Ελπίζω να ξέρετε ότι τα RAFALE κοστίζουν, μαζί με τη συντήρησή τους, λιγότερο από το 1/7 ίσως και το 1/10 της αντίστοιχης συντήρησης και εξοπλισμού και αγοράς των F35.

Σε ό,τι αφορά το δημογραφικό και τη δημόσια υγεία, δίνονται πάρα πολύ λίγα για να δημιουργήσουν συνθήκες ικανές για αύξηση του πληθυσμού. Και αυτό είναι πάρα πολύ λυπηρό, γιατί αυτός ο πληθυσμός είναι που θα πρέπει να στηρίξει και το εργασιακό δυναμικό και την παραγωγική διαδικασία τα επόμενα χρόνια. Σε προηγούμενη ομιλία μου είχα αναφερθεί ότι, ενώ υπήρχε ένα ισοζύγιο 100.000 περίπου γεννήσεων προς θανάτους πριν από μερικές δεκαετίες, τώρα αυτή η ζυγαριά είναι στο 50% μόνο οι γεννήσεις προς τους θανάτους.

Σημερινή συντηρητική εφημερίδα, η «Εστία» σας προτείνει να μειώσετε τη φορολογία και πολύ σωστά το προτείνει, να δώσετε επίδομα ήδη από το πρώτο παιδί και άρα, να μπορέσουμε να αυξήσουμε τον πληθυσμό. Να δημιουργήσουμε κίνητρα για να υπάρξει παραγωγικό δυναμικό, το οποίο παραγωγικό δυναμικό χρειάζεται μαζί με μια αλλαγή της παραγωγικής διαδικασίας.

Σαν χώρα δεν έχουμε αυτάρκεια, ίσως ούτε σε οδοντογλυφίδες. Τα εισάγουμε πια όλα απ’ έξω. Σύντομα θα εισάγουμε και όλο το ελαιόλαδο. Το εξάγουμε χύμα, για να το παραλάβουμε πίσω εμφιαλωμένο. Έχουν κλείσει και κλείνουν όλες οι βιομηχανίες. Πρέπει το Κράτος να λάβει μέριμνα ώστε να μπορεί εντός της χώρας να υπάρχει παραγωγική διαδικασία που χρειάζεται και να μην είμαστε εξαρτημένοι, ούτε από πολέμους, ούτε από φυσικές καταστροφές, ούτε από άλλες παραμέτρους που θα καταστήσουν ανάγκη να είμαστε σε καποιανού άλλου το άρμα και γι’ αυτό τον λόγο θα πρέπει η παραγωγική διαδικασία να στηριχθεί σε όλα τα επίπεδα και στο πρωτογενές επίπεδο και στο δευτερογενές και στο τριτογενές. Κυρίως στη γεωργία και την κτηνοτροφία θα ξέρετε όσοι λίγο ασχολείστε ότι τα ποσά που προκύπτουν ως απόδοση ενός στρέμματος στην Ελλάδα είναι υποδεκαπλάσια ή κάπου εκεί σε σχέση με την Ολλανδία που είναι πρωτοπόρος σε αυτή τη διαδικασία. Σχετίζεται και με το πώς διανέμουμε τα χρήματα ή επιδοτούμε τους αγρότες. Θα ήταν ένα πολύ σημαντικό κίνητρο αν αυτές οι βοήθειες γίνονταν μόνο όταν υπήρχαν συνεταιρισμοί, αυτό θα βοηθούσε και το branding των προϊόντων και επίσης, είναι πάρα πολύ σημαντικό και θα ωφελήσει και το επόμενο κομμάτι, να υπάρχει σεβασμός στην επιχειρηματικότητα, να μην αλλάζουν διαρκώς οι νόμοι και να μπορεί και ο μικρομεσαίος και ο μεγαλομεσαίος και ο βιομήχανος να ξέρει ότι όταν επενδύω «Α», περιμένω «Α», δεν θα αλλάξει έξι μήνες κάτι και θα μου έρθει το «Β».

Αντί αυτών λοιπόν των απλών κανόνων και τηρήσεων των κανόνων βλέπουμε καρτέλ που δεν ελέγχονται. Αισχροκέρδεια που παραμένει. Παράδειγμα, όταν ανεβαίνει το βαρέλι του πετρελαίου, ανεβαίνει η βενζίνη και το πετρέλαιο, όταν πέφτει η τιμή του πετρελαίου δεν πέφτει αντίστοιχα και η τιμή στο βενζινάδικο. Γιατί γίνεται αυτό; Γιατί δεν υπάρχουν οι απαραίτητοι έλεγχοι.

Υπάρχουν και αρκετά άλλα που θέλω να πω και θα τα κρατήσω για την Ολομέλεια. Σχετίζονται και με το δήθεν μη πέναλτι στους συνταξιούχους που δουλεύουν και αυτό δημιουργεί μια αναδιανομή από που θα παρθούν τα χρήματα, αδειάζοντας τα ταμεία, αλλά δεν θα μπω σε λεπτομέρειες και τα μισθολογικά, διαρκώς αναφέρεστε «αυξήσεις», «αυξήσεις». Ενσωματώστε αυτές τις αυξήσεις στους μισθούς, μην τα δίνετε μόνο σε επιδόματα και σε κάθε περίπτωση, νομίζω ότι πρέπει να υπάρξει μια γενικότερη αλλαγή πορείας.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε. Τον λόγο έχει τώρα ο Βουλευτής της Νέας Δημοκρατίας και Αντιπρόεδρος της Διαρκούς Επιτροπής Οικονομικών Υποθέσεων, ο κ. Καββαδάς Αθανάσιος.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Κυβέρνηση της Νέας Δημοκρατίας απολαμβάνει της εμπιστοσύνης της μεγάλης πλειοψηφίας του ελληνικού λαού, έχοντας να παρουσιάσει απτά αποτελέσματα που αποτιμώνται θετικά από τους πολίτες.

Το προσχέδιο του Κρατικού Προϋπολογισμού που συζητείται σήμερα στην Επιτροπή Οικονομικών αποτυπώνει αυτά τα αποτελέσματα, με τρόπο αδιαμφισβήτητο.

Ουσιαστικά ο Προϋπολογισμός του 2024 συνιστά και ένα ορόσημο, είναι ο πρώτος Προϋπολογισμός μετά από 13 χρόνια που κατατίθεται με τη χώρα να έχει ανακτήσει την επενδυτική βαθμίδα.

Η ανάκτηση της επενδυτικής βαθμίδας ανοίγει ουσιαστικά το δρόμο για πολλαπλές και θετικές εξελίξεις στην Οικονομία, οδηγεί στη μείωση του κόστους δανεισμού επιχειρήσεων και νοικοκυριών, οδηγεί στη βελτίωση των όρων χρηματοδότησης για τις ελληνικές τράπεζες, προκειμένου να έχουν αυξημένες πλέον δυνατότητες να χρηματοδοτήσουν την πραγματική οικονομία.

Παράλληλα δημιουργείται ένα σταθερό πλέγμα εμπιστοσύνης στην Ελληνική Οικονομία επιταχύνοντας και προσελκύοντας ξένες επενδύσεις.

Η καταστροφολογία από την πλευρά της Αντιπολίτευσης συντρίβεται μπροστά στην πραγματικότητα. Διαψεύστηκε για μια ακόμη φορά. Δεν συγκινεί τους πολίτες, οι οποίοι την αποδοκίμασαν, ανανεώνοντας την εμπιστοσύνη τους στην Κυβέρνηση του Κυριάκου Μητσοτάκη.

Στο προσχέδιο του Προϋπολογισμού του 2024 αποτυπώνεται η δημοσιονομική πειθαρχία και προσήλωση στους στόχους, αλλά και η ανθεκτικότητα και η αναπτυξιακή δυναμική της ελληνικής οικονομίας.

Το πρωτογενές πλεόνασμα για το έτος 2024 προβλέπεται να διαμορφωθεί σε 2,1% του ΑΕΠ σύμφωνα με τους στόχους που είχαν τεθεί στα πλαίσια του Προγράμματος Σταθερότητας. Συνεχίζεται η πορεία βελτίωσης του πρωτογενούς πλεονάσματος κατά μία μονάδα του ΑΕΠ το 2024 όπως έγινε και το 2023. Η βελτίωση οφείλεται στην ταχύτερη αύξηση των εσόδων σε σχέση με τις δαπάνες. Είναι σημαντικό το γεγονός ότι κινούμαστε εντός των στόχων που έχουν τεθεί και αυτό θα αποτιμηθεί με θετικό τρόπο στις μελλοντικές αξιολογήσεις των διεθνών οίκων.

Το χρέος της Γενικής Κυβέρνησης αναμένεται να μειωθεί εντυπωσιακά από 171,4% του ΑΕΠ το 2022 σε 159,3% το 2023 και σε 152,2% το 2024.

 Ο ρυθμός ανάπτυξης προβλέπεται να κινηθεί στο 2,3% για το 2023 και στο 3% για το 2024, ενώ ο πληθωρισμός θα συνεχίσει την πορεία αποκλιμάκωσης και αναμένεται να διαμορφωθεί σε 4% το 2023 και 2,4% το 2024. Τονίζω ότι η πρόβλεψη για τον πληθωρισμό στην Ελλάδα είναι αισθητά χαμηλότερη από τις προβλέψεις για τον πληθωρισμό στις άλλες χώρες της Ευρωπαϊκής Ένωσης με βάση τα αντίστοιχα προσχέδια προϋπολογισμού που έχουν κατατεθεί.

Σε ό,τι αφορά στο ρυθμό ανάπτυξης για το 2023 ενδέχεται το 2,3% που υπάρχει ως εκτίμηση να αναθεωρηθεί προς τα πάνω. Δεν είναι τυχαίο ότι το Διεθνές Νομισματικό Ταμείο γνωστό για την αυστηρότητα των εκτιμήσεων του προβλέπει ανάπτυξη 2,5% στην Ελλάδα για φέτος αντί του 2,3% που είναι η πρόβλεψη της Κυβέρνησης.

Οι επενδύσεις αναμένεται να αυξηθούν κατά 12,1% το 2024 έναντι αύξησης 8,3% το 2023.

Η αύξηση των φορολογικών εσόδων οφείλεται στην αύξηση του ονομαστικού ΑΕΠ, δηλαδή, στους θετικούς ρυθμούς ανάπτυξης. Μάλιστα, η αύξηση των καθαρών φορολογικών εσόδων το 2023 υπερβαίνει κατά πολύ την πρόβλεψη του περσινού προϋπολογισμού. Είναι χαρακτηριστικό ότι τα φορολογικά έσοδα ξεπέρασαν στο 9μηνο Ιανουαρίου- Σεπτεμβρίου κατά 3,156 εκατ. ευρώ και σε ποσοστό 7,5% τους στόχους που είχαν τεθεί πριν ένα χρόνο στον Προϋπολογισμό του 2023.

Η θετική πορεία της οικονομίας δίνει τη δυνατότητα αύξησης των συντάξεων κατά 859 εκατ. ευρώ για το 2024. Προβλέπεται επίσης νέα αύξηση των εισοδημάτων έως και 2,68% για τους χαμηλόμισθους αλλά και σημαντική μείωση της ανεργίας η οποία από 11,2% φέτος θα μειωθεί στο 10,6% το 2024, με βάση τη μεθοδολογία της έρευνας εργατικού δυναμικού και στο 9% με βάση τους εθνικούς λογαριασμούς.

Η αύξηση των εισοδημάτων θα προκύψει από την αύξηση των μισθών των δημοσίων υπαλλήλων, την άρση του παγώματος των τριετιών στους μισθωτούς, την αύξηση του αφορολόγητου για οικογένειες με παιδιά, την αύξηση του ελάχιστου εγγυημένου εισοδήματος και τη νέα αύξηση των συντάξεων. Στην αύξηση των εισοδημάτων θα συμβάλουν και επενδυτικοί πόροι ύψους 12,1 δισ. ευρώ μέσω του Προγράμματος Δημοσίων Επενδύσεων και του Ταμείου Ανάκαμψης και Ανεκτικότητας που θα εισρεύσουν στην οικονομία μέσα στο 2024.

Κυρίες και κύριοι συνάδελφοι, στην κατάθεση του Προϋπολογισμού του 2024 και στην συζήτηση για την ψήφισή του θα έχουμε την ευκαιρία να πούμε περισσότερα. Η κυρίαρχη αίσθηση και αντίληψη πάντως είναι ότι η Κυβέρνηση του Κυριάκου Μητσοτάκη συνεχίζει το έργο της έχοντας τη στήριξη της μεγάλης πλειοψηφίας του ελληνικού λαού.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε κύριε Καββαδά, για την τήρηση του χρόνου. Το λόγο έχει τώρα ο κύριος Τσακαλώτος Ευκλείδης, βουλευτής του ΣΥΡΙΖΑ.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ κύριε Πρόεδρε. Κύριοι Υπουργοί, κύριοι και κυρίες βουλευτές, θέλω να αρχίσω με μια ιστορία που την άκουσα πριν από τριάντα χρόνια. Ήξερα έναν ανώτατο οικονομικό σύμβουλο κάποιας κεντρικής τράπεζας και μου διηγήθηκε την εξής ιστορία. Κάθε χρόνο, τους καλούσε όλους της τράπεζας ο διοικητής, τους έλεγε ότι φέτος πρέπει να κάνουμε μια διαφορετική εισήγηση της τράπεζας από την προηγούμενη. Πρέπει να είμαστε λίγο πιο ρισκέ, πρέπει να βάλουμε και καινούργια θέματα, πρέπει, όπως θα το έλεγε ο κ. Μπαμπινιώτης, να σκεφτούμε out of the box. Και άρχιζε αυτή η διαδικασία κάθε χρόνο, άρχιζαν οι επιτροπές, οι συζητήσεις, σιγά σιγά κοβόταν το ένα γιατί ήταν λίγο ρισκέ, σιγά σιγά έλεγαν καλύτερα να μην το πούμε αυτό γιατί δεν είμαστε έτοιμοι και σιγά σιγά φτάνανε στην έκθεση της τράπεζας, που ήταν ακριβώς η ίδια με της προηγούμενης χρονιάς. Με αλλαγές αντί ο πληθωρισμός να είναι 2,1 ήταν 1,9, μια άλλη πρόβλεψη για τη συμβολή της κατανάλωσης στο ΑΕΠ. Μπορείτε να φανταστείτε.

Μπορεί ένας προϋπολογισμός, γιατί έτσι είναι και ο δικός σας ο προϋπολογισμός, ο δικός σας προϋπολογισμός είναι το ίδιο περίπου με πέρυσι, με κάποιες αλλαγές, κάποιες αναλύσεις για τους κινδύνους, κάποιες αλλαγές σε τι προβλέπεται, τι θα είναι η συμβολή στο ΑΕΠ από διαφορετικά πράγματα. Μπορεί ένας προϋπολογισμός να έχει λογική σε σχέση με τον προηγούμενο προϋπολογισμό και ο προηγούμενος προϋπολογισμός να έχει λογική σε σχέση με τον προ προηγούμενο και όλοι οι προϋπολογισμοί να είναι λάθος, γιατί η οικονομική ομάδα της κυβέρνησης δεν πάει δυο τρία βήματα πίσω, να συζητήσει και να μας πει την άποψη της, τι έχει αλλάξει σε αυτόν τον κόσμο.

Κατά την άποψή μου, τρία πράγματα θα έπρεπε να ξέρουμε από το οικονομικό επιτελείο. Μια μεγάλη αλλαγή που έχει γίνει στην παγκόσμια οικονομία είναι ο θρυμματισμός. Μερικοί τη λένε αποπαγκοσμιοποίηση. Ποια είναι η άποψή σας; Δημιουργεί δυνατότητες, δημιουργεί προβλήματα, χαλάνε αλυσίδες προσφοράς και άρα θα έχουμε ακόμα μεγαλύτερα προβλήματα και άρα πώς το αντιμετωπίζουμε; Ποια είναι η άποψη της κυβέρνησης; Πέρα από τον θρυμματισμό, η δεύτερη μεγάλη αλλαγή είναι το volatility, η αστάθεια. Από πού προέρχεται; Πώς μπορούμε να την αντιμετωπίσουμε; Τι πολιτικές έχουμε; Η τρίτη, ίσως η πιο μεγάλη, είναι η επιστροφή της προσφοράς. Δηλαδή, παγκοσμίως, όλοι οι οικονομολόγοι, δεξιοί και αριστεροί σχεδόν, όχι με τον ίδιο τρόπο, μιλάνε για την επιστροφή της προσφοράς. Ότι η πολιτική από εδώ και πέρα είναι, κυρίως, από τη μεριά της προσφοράς. Αυτό είναι το μεγάλο έλλειμμα και τι κάνουμε γι’ αυτό; Ούτε γι’ αυτό ξέρω ποια είναι η άποψή σας και πώς μπορείτε να το αντιμετωπίσετε.

Διαβάζω τη σελίδα για τον πληθωρισμό, που μιλάει για την Ευρωπαϊκή Κεντρική Τράπεζα και αν οι μισθοί αυξάνονται περισσότερο θα πρέπει να πάρει πιο περιοριστικά μέτρα και αυτό θα επηρεάσει τον προϋπολογισμό. Δύο θέματα, που θα ήθελα την άποψή σας. Πρώτον, έχει δίκιο η μελέτη του ΔΝΤ, που θα σας καταθέσω, που λέει ότι στην Ευρώπη ο πληθωρισμός είναι κυρίως φαινόμενο των κερδών και όχι των μισθών; Η Ελλάδα, στο πίνακα που θα σας καταθέσω, έχει την τέταρτη μεγαλύτερη συμβολή στον πληθωρισμό από τα κέρδη. Είναι θέμα που πρέπει να συζητηθεί στο προσχέδιο; Δεν είναι θέμα; Δεν σας αφορά;

Το δεύτερο θέμα για την Ευρωπαϊκή Κεντρική Τράπεζα, που λέτε ότι φοβάστε ότι μπορεί να αυξήσουν τα επιτόκια. Έχει λογική αυτή η πολιτική; Και να μιλήσω, όχι σε εσάς που είσαστε οικονομολόγοι ή γνώστες, αλλά στον κόσμο που μας ακούει. Ας υποθέσουμε μια οικονομία, που έχει 100 μονάδες προσφορά και 100 μονάδες ζήτηση και γίνεται μια μείωση της προσφοράς 10 μονάδες. Άρα, είναι 90 η προσφορά τώρα και 100 η ζήτηση. Θα μπορεί ένας κεντρικός τραπεζίτης να πει, τώρα έχουμε υπερβάλλουσα ζήτηση. Βεβαίως, γιατί είναι 100 η ζήτηση και 90 η προσφορά. Έχει λογική, όμως, να αυξάνεις τα επιτόκια για να φτάσεις την προσφορά στο 90; Έχει κάποια λογική οικονομική; Την κατανοείτε εσείς; Εγώ δεν την κατανοώ.

Ειδικά αν σκεφτείτε - που θα το έχετε σκεφτεί, φαντάζομαι - ότι η μείωση του πληθωρισμού, γίνεται με ασυμπτωματικό τρόπο. Τι σημαίνει αυτό γι’ αυτούς που μας ακούνε; Ότι το να μειώσεις τον πληθωρισμό από το 10 στο 8 έχει ένα μεγάλο κόστος, από το 8 στο 6 ακόμα μεγαλύτερο, από το 6 στο 4, επίσης, μεγαλύτερο και αυτή η εμμονή να φτάσουμε στο 2, έχει πολύ μεγάλο κόστος. Έχετε κάποια άποψη πάνω σ’ αυτό; Πώς το σκέφτεστε; Και τι θα πείτε στο Eurogroup; Και τι θα πείτε στο Ecofin;

Αυτά είναι μεγάλα ζητήματα. Αυτά επηρεάζουν όχι μόνο την Ελλάδα, αλλά τι θα λέτε στα fora της Ευρωπαϊκής Ένωσης. Και το λέω αυτό, γιατί δεν κατανοώ πώς αντιμετωπίζετε αυτά τα προβλήματα. Ταχυδακτυλουργικώς. Βάζετε έμφαση στο προσχέδιο, πως έχει αντιμετωπίσει η Ελλάδα και έχει ανακάμψει η Ελλάδα μετά από τον covid. Αυτό είναι η σύγκριση ή τι έχει γίνει στην Ελλάδα σε σχέση με την Ευρωπαϊκή Ένωση από το 2009;

Αν πάρουμε την Ευρωπαϊκή Ένωση και την Ελλάδα στο 100, το 2009. Στην ευρωζώνη το ΑΕΠ, σε πραγματικούς όρους, είναι στο 117,7% - αυτή είναι η αύξηση σε σχέση με το 2009- στην Ελλάδα είναι στο 84%. Αυτό είναι μικρό πράγμα και δεν μας πειράζει, γιατί έχουμε καλό ριμπάουντ από την πανδημία; Ή αυτός είναι ο κυρίαρχος πίνακας, που είναι βόμβα στα θεμέλια της Ευρωπαϊκής Ένωσης, γιατί όλοι οι οικονομολόγοι καταλαβαίνουν ότι μια νομισματική ένωση που έχει απόκλιση των οικονομιών σε πραγματικούς όρους, δεν μπορεί να σταθεί στα πόδια της; Αργά ή γρήγορα θα υπάρχει μια κρίση. Και πώς το αντιμετωπίζετε αυτό; Έχετε διάφορες προτάσεις που μιλάτε για πολιτικές, αλλά δεν νομίζω ότι έχετε καταλάβει το μέγεθος της απόκλισης της Ελλάδας και όλης της Νότιας Ευρώπης.

Ας δούμε τη micro αντιστοιχία αυτού, για τη Θεσσαλία. Πραγματικά, πιστεύετε, ότι το πρόβλημα της Θεσσαλίας μπορεί να αντιμετωπιστεί από κάποια προγράμματα του Υπουργού Οικονομικών; Κατά τη δική μου άποψη - και το καταθέτω και το έχω πει δημόσια αυτό - αυτό που χρειάζεται η Θεσσαλία, είναι αυτό που έκανε ο Ρούσβελτ το ΄33 στο Τενεσί. Θα θυμάστε ότι είχε δημιουργήσει ο Ρούσβελτ το ΄33, το Tennessee Valley Authority. Και επειδή είναι κάμπος το Τενεσί και κάμπος η Θεσσαλία, έχει μια ομοιότητα. Ένα τεράστιο πρόγραμμα ανάκαμψης σε όλους τους τομείς.

Δεν είναι μόνο το θέμα της αποζημίωσης που είναι σημαντικό για τους ανθρώπους, βεβαίως. Εδώ έχουμε ένα θέμα, την προοπτική της Θεσσαλίας τα επόμενα δέκα χρόνια. Χρειαζόμαστε μια Ανεξάρτητη Αρχή, έναν Ανεξάρτητο Οργανισμό ή μη Ανεξάρτητο Οργανισμό, που θα σχεδιάσει τη Θεσσαλία για τα επόμενα χρόνια. Όχι μόνο ποιες υποδομές πρέπει να ξαναφτιαχτούν, αλλά αν ήταν οι σωστές οι υποδομές που υπήρχαν αλλά και ποιες άλλες υποδομές χρειάζονται. Όχι μόνο την αποκατάσταση της αγροτικής παραγωγής, αλλά ποια αγροτική πολιτική χρειάζεται.

Είναι σοφό ότι μπορεί με το καλαμπόκι και με το σιτάρι να ζήσει η Θεσσαλία για τα επόμενα 15 χρόνια; Έχετε άποψη γι’ αυτό; Μπορεί να το αποφασίσει ο Υπουργός Οικονομικών αυτό ή χρειάζεται να μαζευτεί όλη η σοφή γνώση της κοινωνίας, οι Ανεξάρτητες Αρχές, το ΓΕΩΤΕΕ, το Αστεροσκοπείο, οι άνθρωποι με γνώση, για να δημιουργηθεί ένα σχέδιο; Δεν θα υπάρχει ανάκαμψη της Θεσσαλίας χωρίς κάτι τέτοιο. Και δεν θα μπορεί να υπάρχει ανάκαμψη, όταν στο δικό σας το προσχέδιο θεωρείτε, ότι πρέπει να κάνουμε κάποιες μικρές αλλαγές απ’ ό,τι κάναμε το 2022. Εκεί βρίσκεται η Ελλάδα;

 Τελευταίο σημείο, κύριε Πρόεδρε. Σε πέντε σημεία μιλάτε για τις ανισότητες. Σε πέντε σημεία μέτρησα και λέτε ότι διάφορες πολιτικές θα αντιμετωπίσουν τις ανισότητες. Είναι πολύ να ζητήσουμε από την Κυβέρνηση το μέγεθος των ανισοτήτων; Πού βρίσκονται; Από πού πορεύονται; Τι είναι η περιφερειακή διάσταση; Πώς μπορούν να αντιμετωπιστούν με πιο συγκεκριμένη κατεύθυνση; Αυτό που έχουμε είναι σαν οι ανισότητες είναι ένα πρόβλημα μεταξύ των άλλων. Έχετε διαβάσει τον Piketty; Έχετε διαβάσει πιο πρόσφατα τον νομπελίστα, τον Angus Deaton, που έχει γράψει έναν καταπέλτη για τις πολιτικές τις δικές σας, που προέρχονται από το νεοφιλελευθερισμό, για τις ανισότητες και τις πολιτικές χρειάζονται.

Άρα, έχουμε έναν προϋπολογισμό που η μόνη λογική για να το επαινέσουμε είναι ότι μοιάζει με το προηγούμενο προϋπολογισμό. Από οποιαδήποτε άλλη προοπτική, από τη προοπτική του μεγέθους των προβλημάτων που αντιμετωπίζει η Νότια Ευρώπη, η Ευρώπη και η Ελλάδα, είναι πολύ κατώτερο από ότι θα περίμενα, ακόμη και για μια δεξιά κυβέρνηση, γιατί εκτός Ελλάδας ακόμη και οι δεξιοί διανοούμενοι οικονομολόγοι σιγά - σιγά ανακαλύπτουν τον ρόλο του κράτους. Είσαστε πολύ πίσω με αυτό το μέτρο που, όπως καταλαβαίνετε, δεν είναι και ένα μέτρο που το βάζω πολύ ψηλά.

Σας ευχαριστώ Πρόεδρε και για την ανοχή σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε. Και με τον κύριο Τσακαλώτο ολοκληρώθηκε ο κύκλος των συναδέλφων βουλευτών - ομιλητών και κλείνουμε τη συνεδρίαση με την τοποθέτηση του Υφυπουργού Εθνικής Οικονομίας και Οικονομικών, του κυρίου Αθανάσιου Πετραλιά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ θερμά, κύριε Πρόεδρε. Κατ’ αρχήν ήθελα να ευχαριστήσω όλους τους βουλευτές, τους εισηγητές, γιατί έγινε μια εποικοδομητική συζήτηση και σε χαμηλούς τόνους και ουσιαστική και πολλά από τα σχόλια ήταν ουσιαστικά και θα τα λάβουμε υπόψη στο τελικό σχέδιο του προϋπολογισμού. Να πω δυο - τρία στοιχεία και να προσπαθήσω να απαντήσω όσο γίνεται πιο συνοπτικά σε διάφορα θέματα που τέθηκαν από τους εισηγητές.

Να ξεκινήσω από μια βασική διαπίστωση. Θα ξεκινήσω λίγο ανάποδα. Ανέφερε ο κύριος Κατρίνης ότι «Η ιστορία της τελευταίας δεκαετίας είναι μια περιπέτεια που δεν πρέπει να ξαναζήσουμε. Είπε ότι «Δεν πρέπει να περάσουμε και πάλι στο δημοσιονομικό εκτροχιασμό». Το ίδιο ανέφερε και ο κύριος Κουτεντάκης, ότι «Τα διδάγματα αυτής της κρίσης είναι ότι η δημοσιονομική σταθερότητα είναι θεμελιώδης στόχος της λειτουργίας του κράτους ανεξαρτήτως πολιτικής προέλευσης», προσωπικά και νομίζω και όλη η κυβέρνηση αυτό αποδεικνύει με τη σταθερότητα που επιδεικνύει στο στον προϋπολογισμό και είναι η βασική μας θέση ότι δεν μπορούμε να ξαναγυρίσουμε σε πρωτογενή ελλείμματα, δεν μπορούμε να ξαναγυρίσουμε σε δημοσιονομικό εκτροχιασμό, γιατί προφανώς δεν θέλει κανείς να ξαναζήσει αυτό που έζησε την τελευταία δεκαετία.

Στην ερώτηση, νομίζω αναφέρθηκε από τον Εισηγητή του ΣΥΡΙΖΑ, γιατί δεν έχουμε ελλείμματα όπως έχει η Γαλλία και η Ισπανία. Η Γαλλία και η Ισπανία έχουν 50% λιγότερο χρέος σε σχέση με την Ελλάδα και προφανώς, όπως γνωρίζουμε όλοι, όλες οι χώρες θα πρέπει να έχουν πτωτική τάση στο χρέος τους και θα πρέπει να συμμορφωθούν. Αλλά, σε κάθε περίπτωση εμείς ξεκινάμε πολύ - πολύ μεγαλύτερο χρέος. Πρέπει να έχουμε μεγάλα πλεονάσματα; Όχι, δεν πρέπει να έχουμε μεγάλα. Συμφωνούμε. Πρέπει να είναι τόσο όσο χρειάζεται για να έχει πτωτική πορεία το χρέος. Άρα, να το πω, χρειάζεται ένα μέτρο. Ούτε μεγάλα πολύ πλεονάσματα, ούτε ελλείμματα. Κάπου στη μέση.

Τώρα, όσον αφορά την αξιοπιστία του προσχεδίου επειδή τέθηκαν θέματα με το ρίσκο στη Μέση Ανατολή, με την τιμή του Μπρεντ. Να αναφέρω απλά, να ενθυμίσω μάλλον, ότι στον προϋπολογισμό του 2023 είχαμε προβλέψει, σελίδα 44, 5,6% αύξηση του ΑΕΠ το 2022, όσο τελικά βγήκε μετά την αναθεώρηση της ΕΛΣΤΑΤ, ακριβώς. Για το 2023 είχαμε προβλέψει αύξηση του ΑΕΠ 1,8% και πληθωρισμό 5%. Το αποτέλεσμα είναι πολύ καλύτερο από αυτό που είχαμε προβλέψει στον προϋπολογισμό του 2023. Άρα, καταφέραμε για το 2023, αύξηση 2,3% του ΑΕΠ έναντι 1,8% που προβλέπαμε και 4% πληθωρισμό αντί για 5%, να πω ότι και τότε είχαμε κατηγορηθεί ότι είναι πολύ αισιόδοξος ο πληθωρισμός και τα πράγματα θα είναι χειρότερα. Και σ’ αυτή τη βάση νομίζω έχει αποδείξει και το Γενικό Λογιστήριο ότι οι προβλέψεις είναι γενικά όσο γίνεται πιο prudent, πιο συντηρητικές.

Σε κάθε περίπτωση, όντως προκύπτει ένα ρίσκο με τη Μέση Ανατολή και η πρόβλεψη για το 81 δολάρια το βαρέλι το πετρέλαιο προέρχεται από τις επίσημες προβλέψεις, από τις προβλέψεις του ΔΝΤ τον Ιουλίου, του World Economic Development, φαίνονται στην άλλη σελίδα του προϋπολογισμού. Πρέπει να παίρνουμε τις τελευταίες δημόσιες προβλέψεις των διεθνών οργανισμών για αυτά τα θέματα, δεν μπορούμε να βάζουμε δικά μας νούμερα. Όντως υπάρχει ένα ρίσκο, γίνεται συζήτηση στα διεθνή φόρα, ιδίως αν επεκταθεί ο πόλεμος και σε γειτονικές χώρες όπως το Ιράν. Όντως εκεί υπάρχει ρίσκο για την τιμή του μπρεντ, η οποία αυτή τη στιγμή έχει ακριβώς αυτό που είπε ο κ. Τσακαλώτος μεγάλο volatility. Δεν ξέρουμε αν θα φτάσει σε υψηλότερα ή χαμηλότερα επίπεδα, εξαρτάται και πώς θα ανταποκριθούν οι χώρες του ΟΠΕΚ στην προσφορά, αλλά σε κάθε περίπτωση υπάρχει μεγάλη διακύμανση.

 Πως η χώρα απαντάει σε αυτό το θέμα, της μεγάλης διακύμανσης; Όντως μας απασχολεί και εμάς η μεγάλη αβεβαιότητα πλέον που συναντάμε στον κόσμο μετά τις διαδοχικές κρίσεις που έχουμε ζήσει. Ξεκινάμε απαντώντας με δύο πράγματα. Αυξάνουμε λίγο τα αποθεματικά, όχι ακριβώς λίγο, αυξάνουμε δημιουργούμε ένα αποθεματικό για φυσικές καταστροφές, τουλάχιστον να αντιμετωπίσουμε όχι απολύτως, αλλά, δημοσιονομικά σε λίγο μεγαλύτερο βαθμό το πρόβλημα των φυσικών καταστροφών να έχουμε περισσότερα διαθέσιμα κονδύλια. Αυξάνεται, να το πω και εδώ, και το τακτικό αποθεματικό γι’ αυτόν τον λόγο ακριβώς του κρατικού προϋπολογισμού από το 1 δις στα 1,2 δις, φαίνεται στα νούμερα, θα το πούμε πιο αναλυτικά στο τελικό σχέδιο. Είναι κατά 200 εκατομμύρια, δεν είναι μεγάλες οι αυξήσεις, αλλά είναι αυτό που αντέχουμε αυτή στιγμή δημοσιονομικά, για να μπορούμε να έχουμε μεγαλύτερη δυνατότητα για να αντιμετωπίσουμε εξωγενείς κρίσεις.

Να αναφέρω λίγο για το ΦΠΑ και κάποια στοιχεία που ερωτηθήκαμε από πού προέρχεται η αύξηση των εσόδων, για να έχουμε όλη την εικόνα. Σε σχέση με τον προϋπολογισμό του 2023, τρεις είναι οι πηγές, 0,9 δις παραπάνω έσοδα από τον ΦΠΑ, 1,2 δις είναι η μεταβολή αύξηση του ΦΠΑ φέτος σε σχέση με το 2022 και εκ των οποίων 900 εκατομμύρια είναι παραπάνω από την πρόβλεψη. Το 1,2 δις, απλά να κάνουμε μια πρώτη ανάλυση, έχουμε αύξηση της ιδιωτικής κατανάλωσης. Ξέρετε ότι είναι συνάρτηση της ιδιωτικής κατανάλωσης το ΦΠΑ. Έχουμε αύξηση σε πραγματικούς όρους, σε σταθερές τιμές της ιδιωτικής κατανάλωσης σύμφωνα με το ΑΕΠ και τα στοιχεία της ΕΛΣΤΑΤ 2,5%. Άρα, 2,5% περίπου στα 22 δις που είναι το ΦΠΑ καταλαβαίνετε ότι περίπου 500 με 550 εκατ. της αύξησης του ΦΠΑ προέρχεται από αύξηση της ιδιωτικής κατανάλωσης σε σταθερές τιμές.

 Περίπου 300 εκατ. εκτιμούμε προέρχονται από την αύξηση των τουριστικών εσόδων. Οι τουριστικές εισπράξεις από 17,6 δις πέρυσι αναμένεται, αν δείτε τα στοιχεία, να κυμανθούν γύρω στα 19,8 δις κάπου εκεί φέτος είναι οι εκτιμήσεις, μπορεί να προσεγγίσουν και τα 20 δις. Οπότε, αν δείτε το ποσοστό που εισπράττουμε στις τουριστικές εισπράξεις στο ΦΠΑ, το μεσοσταθμικό, θα δείτε ότι περίπου 300 εκατ. παραπάνω προέρχονται από τουριστικές εισπράξεις. Ναι, υπάρχει και ένα υπόλοιπο γύρω στα 300 εκατομμύρια που συνδέεται, αυτό μένει να το δούμε, σε ένα βαθμό με τον πληθωρισμό και σε ένα βαθμό ίσως και με τη φοροδιαφυγή. Άρα, υπάρχει και ένα ΦΕΚ του πληθωρισμού και μια επίδραση του πληθωρισμού, απλά είναι και οι τρεις παράγοντες. Εδώ πρέπει να είμαστε ειλικρινείς.

 Τώρα, όσον αφορά το χρέος, επειδή τέθηκε από τον κ. Κατρίνη και το θέτει συχνά, για πρώτη φορά φέτος παρατηρούμε το ονομαστικό χρέος να παραμένει 357 δις, όσο ήταν και πέρυσι. Αυτό είναι μια κατάκτηση και με προσπάθεια βλέπουμε ότι και το ονομαστικό χρέος σταμάτησε να αυξάνει. Προφανώς επειδή αυξάνεται ο παρονομαστής, το ΑΕΠ, έχουμε πτώση του λόγου χρέους προς ΑΕΠ. Γιατί στο επόμενο τρίμηνο περιμένουμε να μειωθεί το χρέος; Να αναφέρω, το λέμε και στο Draft budgetary plans, το Δεκέμβριο προτιθέμεθα να αποπληρώσουμε 5,3 δις GLF, διμερή δάνεια προς τις χώρες και τα οποία προφανώς μειώνουν το χρέος μας.

Όσο αφορά το απόλυτο επίπεδο δανεισμού του ΟΔΔΗΧ, αυτό που έχει σημασία το γνωρίζουμε όλοι είναι τα spread, όταν αυξάνει η Ευρωπαϊκή Τράπεζα τα επιτόκια αυξάνονται οι αποδόσεις των ομολόγων όλων των κρατών μελών, αλλά, παρατηρούμε ότι όλο το τελευταίο διάστημα έχουμε περίπου 40 μονάδες βάσης χαμηλότερο spread σε σχέση με πριν έξι μήνες, από όταν διεφάνη ότι θα πάρουμε την επενδυτική βαθμίδα και βρισκόμαστε και 60 μονάδες κάτω από της Ιταλίας, που είδαμε τι πολιτική ακολουθεί η Ιταλία. Όντως έχει αυξηθεί το spread της Ιταλίας έναντι και ημών και των άλλων χωρών.

Παρακολουθούμε τις εξελίξεις στην Ιταλία αλλά αυτό δείχνει ότι σε κάθε περίπτωση βελτιώνεται η σχετική θέση της Ελλάδος και έναντι όλων των χωρών βελτιώνεται η σχετική θέση από εκεί που ήταν πριν.

Υπάρχει ένα θέμα που τέθηκε από πολλούς, τέθηκε νομίζω και από τον κ. Παππά, για το πώς έχουμε φορολογήσει τις εταιρείες ενέργειας και τα διυλιστήρια. Απλά να ενημερώσω για να έχετε τα στοιχεία, όσον αφορά τον ηλεκτρισμό ως τώρα ο μηχανισμός που ισχύει από τον Ιούλιο του 2022 έχει εισπράξει 3,5 δις, τα οποία προφανώς έχουν αποδοθεί πίσω στους καταναλωτές με τις εκπτώσεις που δίνονται στους λογαριασμούς συν 360 εκατομμύρια από την φορολόγηση πριν το 90%, πριν τον Ιούλιο του 2022.

Όσον αφορά τα διυλιστήρια βεβαιώθηκαν 630 εκατομμύρια ευρώ. Έχουν πληρωθεί από τον Ιούλιο -είναι σε 8 δόσεις- έχουν πληρωθεί κανονικά οι πρώτες τρεις δόσεις, περίπου 80 εκατομμύρια το μήνα και επιπλέον των 630 βεβαιώθηκε φόρος επιχειρήσεων άλλα 510 εκατομμύρια. Οπότε είχαμε σύνολο 1,13 δις φόρο φέτος από τη φορολόγηση των διυλιστηρίων, τα οποία προφανώς συνέβαλαν στο αποτέλεσμα του 7,1 δις που βλέπετε στον φόρο επιχειρήσεων και τη βελτίωση του αποτελέσματος.

Ένα άλλο θέμα που τέθηκε νομίζω από αρκετές πτέρυγες και από συναδέλφους και την Ελληνική Λύση και από τους Σπαρτιάτες, ήταν για το θέμα της υπογεννητικότητας και όντως είναι ένα πάρα πάρα πολύ σημαντικό θέμα όπου βλέπουμε τα τελευταία στοιχεία και όλους μας ανησυχούν. Απλά να αναφέρω ορισμένα από τα μέτρα που περιλαμβάνει ο προϋπολογισμός. Δεν είναι μόνο τα 40 εκατ. της επέκτασης του επιδόματος μητρότητας στους αγρότες και τους ελεύθερους επαγγελματίες μετά την επέκταση στον ιδιωτικό τομέα. Έχουμε 155 εκατομμύρια αύξηση των οικογενειακών επιδομάτων από 1.1.2024 στο νέο ενιαίο μισθολόγιο. Ήταν βασικό στοιχείο της αναμόρφωσης του ενιαίου μισθολογίου η αύξηση των οικογενειακών επιδομάτων. Να πω ότι περίπου οι μισοί δημόσιοι υπάλληλοι έχουν τέκνα εξαρτώμενα, άρα, είναι σημαντικό νούμερο εδώ. 130 εκατομμύρια η αύξηση εσόδων από την αύξηση του αφορολογήτου κατά 1.000 ευρώ για τις οικογένειες με παιδιά. Και να πω ότι προφανώς έχουμε υιοθετήσει και άλλα μέτρα, 2.000 ευρώ για κάθε παιδί που γεννιέται, κατάργηση του φόρου γονικών παροχών και σε όλα τα επιδόματα αν δείτε και στο market pass και τώρα στο επίδομα θέρμανσης, όπως αναφέραμε, αυξάνουμε την επιδότηση για τα παιδιά. Από το συν 3.000 ευρώ για κάθε τέκνο πήγε στα 5.000 ευρώ για κάθε τέκνο. Για να καταλάβουμε αυτό τι είναι, μια οικογένεια με τέσσερα τέκνα, μια πολύτεκνη οικογένεια, έχει εισόδημα για να ενταχθεί στο επίδομα θέρμανσης και στο market pass 44.000 ευρώ, αρκετά υψηλό σε σχέση με την κατανομή εισοδήματος του πληθυσμού.

Προσπαθούμε. Αρκούν; Όχι δεν αρκούν. Πρέπει να γίνουν πολλά περισσότερα και διαρθρωτικά βήματα γι΄ αυτό ιδρύσαμε και το ανάλογο Υπουργείο και επομένως είναι μια μεγάλη συζήτηση, η οποία όντως θα μας απασχολήσει τα επόμενα χρόνια και είμαστε ανοικτοί προφανώς και σε προτάσεις και είναι κάτι που πρέπει όλοι μαζί να το δούμε.

Για τις ανισότητες να αναφέρω ότι στο Draft budgetary plans, στο κεφάλαιο 4 σελίδα 39, που υποβάλαμε την Κυριακή, έχει μια ανάλυση για τις Gini coefficient και όλα τα στοιχεία των ανισοτήτων. Φαίνεται μια μικρή μείωση, μια βελτίωση από τα μέτρα που παίρνουμε για το 2024, άρα, είναι προς τη σωστή κατεύθυνση. Προφανώς πρέπει να γίνουν κι άλλα βήματα. Σε κάθε περίπτωση τα μέτρα αυτά είναι προς τη σωστή κατεύθυνση όπως φαίνεται και από την αντίστοιχη ανάλυση.

 Να αναφέρω ότι από τα 4,6 δις της αύξησης των φορολογικών εσόδων, το μεγαλύτερο μέρος σε σχέση με τον προϋπολογισμό, τα 2 δις προήλθαν από τον φόρο νομικών προσώπων. Αυτό είναι ένα αποτέλεσμα, αν δείτε και τα στοιχεία της ΕΛΣΤΑΤ -ο φόρος νομικών προσώπων που εισπράττουμε φέτος είναι ο τζίρος του 2022, του προηγούμενου έτους, έχει μια υστέρηση - έχει αυξηθεί 35% ο τζίρος το 2022 σε σχέση με το 2021, το οποίο ήταν λογικό γιατί μέχρι το Μάιο του 2021 είχαμε covid. Προφανώς είχαμε πολύ λιγότερο τουρισμό, ήταν και ο πληθωρισμός, ήταν και η αύξηση κατά 5,6% της ανάπτυξης, είναι όλο μαζί.

Σε κάθε περίπτωση, αυτά τα χρήματα δόθηκαν πίσω στους πολίτες. Αυτό φαίνεται από την αύξηση των δαπανών του Κρατικού Προϋπολογισμού με όλα τα μέτρα ενίσχυσης, τη μείωση των φόρων, τη μείωση των ασφαλιστικών εισφορών από 1.1.2023 και για τους υπόλοιπους συνταξιούχους και της εισφοράς αλληλεγγύης για τους συνταξιούχους και τους δημοσίους υπαλλήλους και όλα τα μέτρα που λάβαμε.

 Τέλος, να αναφέρω το πιο βασικό από όλα. Αυτό που θα έπρεπε όλοι να συμφωνήσουμε. Είναι να σταματήσουμε να προτείνουμε να ξαναγυρίσουμε σε πρωτογενή ελλείμματα ή σε μεγάλα πρωτογενή πλεονάσματα. Δηλαδή, πέρα από όλες τις διαφορές μας νομίζω μια δημοσιονομική ισορροπία είναι αυτό που χρειάζεται η χώρα, να συνεχίσει να έχει πτωτική πορεία του χρέους. Προφανώς είμαστε ανοιχτοί σε οποιεσδήποτε προτάσεις για το πώς θα κατανεμηθούν οι διαθέσιμοι πόροι. Αυτό προφανώς είναι στην πολιτική του κάθε κόμματος. Αλλά να συμφωνήσουμε σε μια βασική πορεία πτώσης του χρέους.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Παρακαλώ κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ**: Να σας κάνω μία ερώτηση. Έχετε ένα σπίτι 100.000 ευρώ και δανείζεστε 50.000. Φτιάχνετε καινούργια κουζίνα, καινούργια πατώματα, κουφώματα, καινούργια έπιπλα. Είσαστε φτωχότερος ή πλουσιότερος ή το ίδιο με τι ήσασταν πριν;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Παρακαλώ κύριε Υφυπουργέ έχετε το λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών)**: Το θέμα είναι οι διαθέσιμοι πόροι να κατανέμονται εκεί που έχουν τη μεγαλύτερη αποτελεσματικότητα. Συμφωνούμε όλοι σε αυτό και αυτό είναι το μεγάλο στοίχημα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε πολύ κύριε Υφυπουργέ.

Κυρίες και κύριοι συνάδελφοι, ολοκληρώθηκε η συζήτηση επί του προσχεδίου του Κρατικού Προϋπολογισμού 2024. Στις τρεις συνεδριάσεις που διεξήχθησαν την Τέταρτη 18 Οκτωβρίου και σήμερα Πέμπτη 19 Οκτωβρίου το λόγο έλαβαν συνολικά οκτώ Γενικοί Εισηγητές, οκτώ Ειδικοί Εισηγητές και έξι Βουλευτές. Τοποθετήθηκαν, επίσης, ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης. Οι Υφυπουργοί Εθνικής Οικονομίας και Οικονομικών, κ.κ. Θεοχάρης Θεοχάρης και Αθανάσιος Πετραλιάς, καθώς και ο Συντονιστής του Γραφείου Προϋπολογισμού του Κράτους στη Βουλή, κύριος Φραγκίσκος Κουτεντάκης.

Όπως προβλέπεται στο άρθρο 121, παράγραφος 5, του Κανονισμού της Βουλής τα πρακτικά των συνεδριάσεων θα διαβιβαστούν στον Υπουργό Εθνικής Οικονομίας και Οικονομικών για να ληφθούν υπόψιν οι παρατηρήσεις μας στην κατάρτιση του Προϋπολογισμού του Κράτους, ο οποίος θα κατατεθεί στη Βουλή 40 τουλάχιστον ημέρες πριν αρχίσει το οικονομικό έτος, κατά τα οριζόμενα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αβραμόπουλος Δημήτριος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Παππάς Νικόλαος, Πέρκα Θεοπίστη (Πέτη), Τζανακόπουλος Δημήτριος, Φερχάτ Οζγκιούρ, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Δελής Ιωάννης, Βιλιάρδος Βασίλειος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Καζαμίας Αλέξανδρος, Καραγεωργοπούλου Ελένη και Χουρδάκης Μιχαήλ.

Τέλος και περί ώρα 17.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**